Aκροβασίες: Φεβρουαρίου 2010\n"Χρειαζόμαστε μια άλλη οικονομία αλλά του μυαλού"\nΜην πείτε: Θα βρεθεί ένα δίκιο και για μας. Μην περιμένετε από την πολιτική και από την επιστήμη τίποτε.\nΟ νεότευκτος είναι και ο παλαιός κόσμος ανάποδος.\nΑυτό τον καιρό ολόκληρη η «ανεπτυγμένη» Ευρώπη μας έχει στοχοποιήσει. Είμαστε ο αποδιοπομπαίος τράγος της Ε.Ε. Αλλά θα πρέπει να μας το «χρωστάνε». Έτσι διδάσκει η πολιτική ψυχολογία. Ευτυχώς που είμαστε εμείς για μας «φορτώνουν» όλα τα κακά και να νοιώθουν αυτοί αθώοι. Ο ρόλος του αποδιοπομπαίου είναι χρήσιμος και ιαματικός για την διατήρηση των κοινωνικών μορφωμάτων. Δεν υπάρχει αμφιβολία ότι 30 χρόνια τρώμε δανεικά και δεν υπάρχει η παραμικρή αμφιβολία ότι την μεγάλη ευθύνη έχει η πολιτική και οι πολιτικοί. Όμως το πρόβλημά μας είναι πρόβλημα κουλτούρας γιατί παρόλα αυτά δεν αναπτύσσεται ένα κίνημα με πολιτικά χαρακτηριστικά -παρά μόνο με συντεχνιακά- που να ζητά ένα άλλο μοντέλο διακυβέρνησης, ένα διαφανή και χρηστό τρόπο διαχείρισης του δημοσίου και του παραγόμενου πλούτου. Δεν υπάρχει ένα πολιτικό πρόταγμα που να ζητά ένα άλλο πρότυπο κοινωνικής και πολιτικής συμπεριφοράς. Και αν ακόμα μαζέψουμε τα χρήματα ποιο πρόβλημα θα έχουμε λύσει αφού με την ίδια αντιπροσωπευτική δημοκρατία σε 10 χρόνια πάλι θα έχουμε να αντιμετωπίσουμε την ίδια κατάσταση. Αλλά ακόμα παραπέρα το πρόβλημα με μια έννοια δεν είναι πρόβλημα της Ελλάδος. Είναι πρόβλημα της Ευρώπης. Απλώς η Ευρώπη το ορίζει ως πρόβλημα της Ελλάδας επειδή αρνείται να παραδεχθεί τη φύση του προβλήματος και τα αδιέξοδα του συστήματος. Πού οδηγεί η κοινωνία της αφθονίας, της υπερκατανάλωσης, της ταχύτητας, της ποσότητας;\nΟ καπιταλισμός, πριν φθάσει στα αδιέξοδά του, κατέστρεψε τον ψυχισμό των ανθρώπων. Αρκεί μόνο να σκεφθεί κανείς ότι δεν χρειάζεται να κάνει τίποτα άλλο ο πολίτης, παρά μόνο, αν για ένα διάστημα πάψει να καταναλώνει, το σύστημα θα καταρρεύσει. Δεν χρειάζονται άκοπες και άσκοπες ιδεολογικοπολιτικές ρητορείες.\nΑλλη κοινωνική συμπεριφορά απαιτείται. Αυτή αμφισβητεί και αυτή ανατρέπει. Αλλά ο πολίτης δεν μπορεί να το κάνει αυτό διότι έχει φενακισμένη συνείδηση, έχει αλλοτριωθεί και έχει μετατραπεί σε λάδι για τα γρανάζια του συστήματος. Αλλά το σύστημα θα καταρρεύσει διότι είναι επιθετικό και καταστροφικό για τον πλανήτη. Η βιομηχανική και μεταβιομηχανική κοινωνία κατέστρεψε σε πολύ μεγαλύτερο βαθμό τον πλανήτη από ότι όλες οι προηγούμενες ταξικές κοινωνίες. Και οι ταξικές κοινωνίες κατέστρεψαν απείρως πιο πολύ τον πλανήτη από όλες μαζί τις προταξικές πρωτόγονες κοινωνίες, οι οποίες έχουν πολύ μεγαλύτερη διάρκεια ζωής. Πρωτόγονες τις λέμε εμείς, αλλά καθόλου πρωτόγονες δεν ήταν σε σκέψη και κοινωνική συμπεριφορά. Και σήμερα ίσως μπορούν να μας διδάξουν πολλά.\nΑλλά ίσως είναι επίκαιρος ο Ένγκελς όταν στην καταγωγή της οικογένειας γράφει: «Με αυτό το κοινωνικό καθεστώς ο πολιτισμός κατάφερε πράγματα που η παλιά κοινωνία των γενών δεν ήταν σε θέση ούτε να φανταστεί. Τα πέτυχε όμως υποκινώντας τα πιο βρομερά ένστικτα και πάθη των ανθρώπων που τα ανέπτυξε σε βάρος όλων των άλλων τους χαρισμάτων. Η χυδαία απληστία ήταν η κινητήρια ψυχή του πολιτισμού από την πρώτη του μέρα μέχρι σήμερα. Πλούτος και πάλι πλούτος και ξανά πλούτος, πλούτος όχι της κοινωνίας αλλά αυτού του συγκεκριμένου άθλιου ατόμου, αυτός ήταν ο μοναδικός τελικός σκοπός του. Αν μαζί μ’ αυτά του έπεσαν έτοιμα στην ποδιά η εξέλιξη της επιστήμης και σε επανειλημμένες περιόδους η ανώτατη αίσθηση της τέχνης, αυτό έγινε μόνο και μόνο γιατί χωρίς αυτό δεν θα ήταν δυνατόν να πετύχει όλη αυτή τη συσσώρευση του πλούτου της εποχής μας».\nΤι άλλο θέλουμε σήμερα για να δούμε τα αδιέξοδα της κοινωνίας μας; Μήπως οι προταξικές, αναδιανεμητικές, τροφοσυλλεκτικές, προ συσσωρευτικές κοινωνίες έχουν να μας πουν τίποτα; Μήπως η συσσώρευση οδηγεί στο αδιέξοδο; Και μήπως οι «πρωτόγονοι» γνώριζαν καλύτερα από μας ότι ο άνθρωπος έχει μια κυριαρχικότητα και επομένως η διατήρηση της κοινωνικής συνοχής θέλει προσπάθεια; Μήπως στην δόμηση των κοινωνιών πρέπει να προσέχουμε τη διφορούμενη ανθρώπινη φύση και να επινοούμε τρόπους ουσιώδους ελέγχου της εξουσίας; Με αυτή τη έννοια η Ελλάδα ως αποδιοπομπαίος τράγος απλώς ας δώσει λίγο ακόμα χρόνο στην Ευρώπη;\nΚυνοκομείο και αδέσποτα\nΠαρά τις συσκέψεις επί συσκέψεων, συνεδριάσεις επί συνεδριάσεων, συζητήσεις επί συζητήσεων με θέμα την εύρεση χώρου για τη δημιουργία δημοτικού κυνοκομείου στα Χανιά, το αποτέλεσμα παραμένει... μηδέν.\nΤην ίδια ώρα αυξάνονται τα αδέσποτα ζώα καθώς, δυστυχώς, αρκετοί αποφασίζουν να αποκτήσουν ένα σκυλί και όταν αυτό μεγαλώσει και εκείνοι το βαρεθούν, το αφήνουν ελεύθερο. Στην στήλη αυτή αναφερθήκαμε στα αδέσποτα που το τελευταίο διάστημα βρίσκονται στην πλατεία Συντριβανίου και στη Χάληδων. Και εδώ, ευτυχώς που υπάρχουν οι φιλοζωικοί σύλλογοι, οι οποίοι τουλάχιστον μαζεύουν όσα αδέσποτα μπορούν. Με αφορμή το προχθεσινό μας δημοσίευμα, μάς επισκέφτηκε στο γραφείο μας η υπεύθυνη της "Μικρής Κιβωτού του Νώε", Σίλκι Βρόμπελ, η οποία μας κοινοποίησε επιστολή Γερμανών φιλόζωων με αποδέκτη αντιδήμαρχο και θέμα τα αδέσποτα του λιμανιού.\nΓράφουν οι Γερμανοί:\n"Αξιότιμε κ. Σαματά,\nμέσα στην απόγνωσή μας απευθυνόμαστε σε σας γράφοντας ένα ανοιχτό γράμμα. Μέχρι τις 17 του Φεβρουαρίου 2010 ήμασταν για 10 ημέρες σαν εθελοντές βοηθοί στην κυρία Σίλκε Βρομπελ - είμαστε μέλη του γερμανικού φιλοζωϊκού συλλόγου Τierfeunde Kreta e.V. Μεταφέραμε σκύλους και γάτες στη Γερμανία όπου βρήκαν καινούριους, φιλόζωους και συμπονετικούς ιδιοκτήτες. Κατά την διαμονή μας συναντήσαμε πολλά τραυματισμένα , παραμελισμένα αλλά και δηλητηριασμένα ζώα. Τρομάξαμε με την κατάσταση που βρήκαμε και με την αδιαφορία πολλών ανθρώπων απέναντι στον πόνο των ζώων. Το ξενοδοχείο μας ήταν κοντά στο λιμάνι έτσι ώστε συναντούσαμε καθημερινώς τα αδέσποτα - γάτες και σκύλους- που ζούσαν και ζουν εκεί. Εκεί προσέξαμε δύο μεγάλα σκυλιά, τα οποία προφανώς δεν άνηκαν σε κανέναν. Και τα δύο είχαν μάλλον γερμανικό σέφερ στο αίμα τους. Το ένα είχε μεγάλα αυτιά, το άλλο ένα μπλε και ένα καφέ μάτι. Τα γνωρίσαμε σαν δύο πολύ ευγενικά ζώα. Φαινόντουσαν υγιέστατα, και μια και διακρίνονταν από ευγενικό και θετικό χαρακτήρα σχετικά με τον άνθρωπο, αποφασίσαμε ότι αξίζουν να βρουν ένα καλό μέλλον και σπιτικό στη Γερμανία. Τα σκυλιά όμως δεν είχαν ακόμα τα ανάλογα εμβόλια ούτε είχαν τσιπ αναγνώρισης. Ετσι δεν μπορούσαμε ακόμα να τα πάρουμε μαζί μας στην Γερμανία. Μόλις γυρίσαμε όμως ψάξαμε και βρήκαμε γρήγορα ένα ανάλογο και κατάλληλο μέρος και για τα δύο σκυλιά. Σας βεβαιώνουμε και τα δύο σκυλιά είναι ευπρόσδεκτα στη Γερμανία όπου ήδη τα περιμένουν σε ένα καινούργιο σπιτικό! Μόλις μάθαμε όμως σήμερα ότι κάποιες έκανε παράπονα για αυτά τα σκυλιά και ισχυρίστηκε ότι είναι επιθετικά απέναντι σε τουρίστες δεν πιστέψαμε στα αυτιά μας. Ιδίως αυτά τα δύο σκυλιά μας έκαναν ιδιαίτερη εντύπωση λόγω του ευγενικού χαρακτήρος τους! Τον καιρό της διαμονής μας ήδη ο σύλλογός μας αποτάνθηκε στο φιλοζωϊκό σύλλογο "Η μικρή Κιβωτός του Νώε" λόγω του ότι για παρόμοια παράπονα έγιναν ευθανασίες σε άλλα επίσης μεγάλα σκυλιά. Τώρα φοβόμαστε φυσικά ότι μια παρόμοια μοίρα θα μπορούσε να βρει και τα αναφερόμενα σκυλιά. Οι ευθανασίες δεν είναι λύση στο πρόβλημα των αδέσποτων στα Χανιά! Σας διαβεβαιώνουμε ξανά αυτά τα σκυλιά έχουν ήδη ανθρώπους στη Γερμανία που τα περιμένουν με αγάπη! Θα στεγαστούν!\nΤελειώνοντας θα θέλαμε να αναφέρουμε ένα ακόμα θετικό παράδειγμα για μεσήτευση σε μια φαινομενικά απελπιστική περίπτωση στο πάρκινγκ του Lidl στους Αγ. Αποστόλους βρέθηκε δεμένο ένα σκυλί με ένα μεγάλο όγκο. Το όγκος αυτό αφαιρέθηκε σε χειρουργική επέμβαση με χρηματική βοήθεια του φιλοζωϊκού συλλόγου "Η μικρή κιβωτός του Νώε" και το σκυλί μεταφέρθηκε στη Γερμανία. Ο Βόλφι (το λυκάκι) όπως ονομάστηκε ζει τώρα εδώ και ενάμισι χρόνο με τη καινούργια γερμανική οικογένειά του και εμπλουτίζει τη ζωή όλων των μελών της οικογένειας.\nβοηθήστε μας να σώσουμε αυτά τα δύο αξιοαγάπητα πλάσματα. Θα έρθουμε πολύ σύντομα να τα πάρουμε! Το υποσχόμαστε!\nHeidi Studener και Eva Lautenschlager\n(μετάφραση Φαλίτσα Μάνδρακα)\nολοι μέλη του γερμανικού φιλοζωϊκού συλλόγου Tierfreunde Kreta e.V.".\nΟι φιλόζωοι, λοιπόν, κάνουν ό,τι μπορούν.\nΗ ευθύνη για την κατάσταση που διαμορφώνεται με τα αδέσποτα βαραίνει τους Δήμους. Αυτοί είναι αρμόδιοι για τη δημιουργία του κυνοκομείου που θα δώσει λύση στο πρόβλημα. Να υπενθυμίσουμε ότι στο φύλλο των «Χανιώτικων νέων» της Δευτέρας 1 Φεβρουαρίου 2010 δημοσιεύτηκε ότι είχε βρεθεί κάποιο σημείο μέσα στο Ναύσταθμο μετά από προσπάθειες της Τοπικής Ενωσης Δήμων και Κοινοτήτων (ΤΕΔΚ) Νομού Χανίων, και αναμένονταν η θετική απόφαση του Γενικού Επιτελείου Ναυτικού (ΓΕΝ), ωστόσο ο Ναύσταθμος φαίνεται να άλλαξε απόφαση και να χωροθέτησε σε άλλο σημείο το κυνοκομείο για το οποίο όμως υπάρχουν αντιδράσεις.\nΣτο ίδιο ρεπορτάζ δημοσιεύονται και δηλώσεις του γενικού γραμματέα της ΤΕΔΚ Γιάννη Κοτσιφάκη ο οποίος λέει ότι «δυστυχώς ούτε αυτή η περίπτωση ευδοκίμησε" και τώρα "όλοι περιμένουμε τη μεταρρύθμιση του Καλλικράτη και τις αλλαγές στο σκηνικό στην τοπική αυτοδιοίκηση» καθώς « αν γίνουν λίγοι δήμοι στα Χανιά θα λυθούν πολλά προβλήματα όπως του κυνοκομείου καθώς θα σπάσει ο τοπικισμός και θα βρεθούν λύσεις». Ακόμα ο κ. Κοτσιφάκης αναφέρει ότι «ψάξαμε σχεδόν σε όλους τους δήμους αλλά δεν υπήρξε καμία θετική έκβαση γιατί υπήρχαν αντιδράσεις στα περισσότερα σημεία και άλλα δεν ήταν κατάλληλα, ή είχαν πολύ υψηλό κόστος αγοράς».\nΟμως, η εύρεση χώρου για τη δημιουργία κυνοκομείου είναι υπόθεση που πρέπει να μπει σε προτεραιότητα. Σε άλλες πόλεις της Ελλάδας, όπως στη Λάρισα, το έχουν καταφέρει. Εδώ, γιατί όχι; Πότε, επιτέλους, με τη συναίνεση βεβαίως των πολιτών θα βρεθεί μια ουσιαστική λύση για ένα πρόβλημα που αν δεν λυθεί τώρα, θα γίνει ακόμα πιο έντονο στο εγγύς μέλλον;\nΜε ανησυχία παρακολουθούμε τις εξελίξεις στην οικονομία. Με έντονο προβληματισμό ενημερωνόμαστε για τα νέα μέτρα, αυτά που ήρθαν και τα άλλα που, ίσως, έρθουν σύντομα και, κατά τους αρμόδιους, θα συντελέσουν στη μείωση του ελλείμματος.\nΜε αγωνία για το αύριο, υποχρεωνόμαστε να γίνουμε φτωχότεροι μπας και σώσουμε αυτήν την έρμη χώρα.\nΤο ερώτημα όμως είναι: Γιατί ασκείται στην Ελλάδα τόση πίεση από τους "φίλους" της όταν άλλες χώρες της Ευρώπης έχουν επίσης τεράστιο έλλειμμα; Και πώς ο μέσος Ελληνας πολίτης, θα μπορέσει να ανταπεξέλθει στις νέες απαιτήσεις του κράτους;\nΟ πρωθυπουργός Γιώργος Παπανδρέου δήλωσε στις 12 Φεβρουαρίου:\n"Γίναμε πειραματόζωα μεταξύ Ευρώπης και διεθνών αγορών. Αυτή η μάχη δεν τελείωσε, μόλις ξεκίνησε με μια σημαντική απόφαση της ΕΕ να στηρίξει τις προσπάθειες της Ελλάδας και της ευρωζώνης".\nΠόσο, όμως, θα αντέξουμε να πληρώνουμε τα λάθη του παρελθόντος; Μήπως, τελικά, γινόμαστε "πειραματόζωα" των "μεγάλων δυνάμεων" για την επιβολή και αλλού μέτρων που συντρίβουν τα εργασιακά κεκτημένα;\nΕπικίνδυνες διαστάσεις παίρνει το πρόβλημα με τα αδέσποτα ζώα στα Χανιά. Το τελευταίο διάστημα μια αγέλη σκύλων, κάποιοι από τους οποίους είναι λυκόσκυλα, περιφέρονται στην πλατεία Συντριβανίου, στη Χάληδων και στα Νέα Καταστήματα. Και είναι επικίνδυνα. Εχουν καταγραφτεί το τελευταίο διάστημα επιθέσεις των ζώων αυτών σε διερχόμενους. Μήπως οι φιλοζωικοί σύλλογοι πρέπει να φροντίσουν για την απομάκρυνση των ζώων αυτών πριν συμβούν τα χειρότερα;\nΦανάρια χωρίς φώτα\nΠολλές φορές έχουν γραφτεί σχόλια για τα καμένα φώτα σε φανάρια μέσα και έξω από την πόλη. Δεν έχει τέλος, όμως, το πρόβλημα στον κόμβο Μουρνιών. Αποκαθιστούν μια καμένη λάμπα και καίγεται κάποια άλλη. Ετσι, το τελευταίο διάστημα, αρκετά φανάρια δεν λειτουργούν, με ό,τι κινδύνους αυτό συνεπάγεται για τους οδηγούς. Στο ρεύμα από Μουρνιές - Νοσοκομείο προς Χανιά, δύο τουλάχιστον φανάρια δεν λειτουργούν. Η αρμόδια υπηρεσία ας κάνει έναν έλεγχο. Και αν μη τι άλλο, επιβάλλεται η εγκατάσταση συστήματος ελέγχου της φωτεινής σηματοδότησης όλο το 24ωρο.\nΚραυγή απόγνωσης για τα τροχαία στο Κολυμπάρι\nΚραυγή οδύνης και απόγνωσης βγάζουν οι καθηγητές του Λυκείου Κολυμπαρίου με αφορμή τα τροχαία ατυχήματα και δυστυχήματα στην περιοχή. Πρόσφατα ένας μαθητής, 17 χρονών, έχασε τη ζωή του σε τροχαίο δυστύχημα στα Καμισιανά, ενώ τα τελευταία δύο χρόνια έχουν τραυματιστεί σοβαρά τέσσερις μαθητές και έχουν εμπλακεί σε τροχαία ατυχήματα άλλοι τρεις.\nΜπροστά σε αυτή την κατάσταση η καθηγήτρια του Γενικού Λυκείου Κολυμπαρίου, Μαρία Φρονιμάκη, συνέταξε μια επιστολή, την οποία συνυπογράφουν συνάδελφοί της από το Λύκειο και το Γυμνάσιο και απευθυνόμενοι σε εκπαιδευτικούς, γονείς, μαθητές, αλλά ακόμα και στους προϊσταμένους των Αστυνομικών Τμημάτων και τον υπουργό Προστασίας του Πολίτη, σημειώνουν:\n“Είμαστε μια ομάδα εκπαιδευτικών, οι οποίοι εργαζόμαστε σε ένα μικρό επαρχιακό σχολείο, σαν τα εκατοντάδες που υπάρχουν στην Ελλάδα, το Γενικό Λύκειο Κολυμπαρίου. Στον μικρόκοσμο του σχολείου μας αλλά και των προσωπικών μας ζωών, εδώ στις μικρές τοπικές κοινωνίες όπου ζούμε και εργαζόμαστε, είδαμε, βλέπουμε, σαν σε μεγεθυντικό φακό, το κομμάτι της τραγωδίας που μας αναλογεί, αυτό που θέλουμε να μοιραστούμε μαζί σας. Τα τροχαία ατυχήματα.\nΤα τελευταία δύο χρόνια ζήσαμε τα παρακάτω γεγονότα: σοβαρά τροχαία ατυχήματα στα οποία ενεπλάκησαν μαθητές και μαθήτριές μας.\n- Μαθήτρια της Β’ Λυκείου τραυματίστηκε σοβαρά, επιβαίνουσα σε αγροτικό, το οποίο οδηγούσε άλλο νεαρό άτομο, χωρίς να φορούν ζώνη ασφαλείας και έχοντας αναπτύξει υπερβολική ταχύτητα, έχασαν τον έλεγχο του οχήματος.\n- Μαθητής της Α’ Λυκείου, οδηγώντας παράνομα δίκυκλο και με συνεπιβαίνοντα μαθητή της Β’ Λυκείου, έχοντας αναπτύξει υπερβολική ταχύτητα, έχασε τον έλεγχο του οχήματος και προσέκρουσε σε σταθερό αντικείμενο με αποτέλεσμα τον βαρύτατο τραυματισμό του συνοδηγού.\n- Μαθητής του Γυμνασίου Κολυμπαρίου που οδηγούσε παρανόμως σε παρακείμενο ακάλυπτο χώρο «διασκέδαζε» προσπαθώντας να εκσφενδονίσει μαθητή της Α’ Λυκείου, ο οποίος ήταν γαντζωμένος στο καπό του αυτοκινήτου. Eυτυχώς, δεν υπήρξε κανείς σοβαρός τραυματισμός.\n- Μαθήτρια της Β’ Λυκείου, ήταν συνοδηγός σε αυτοκίνητο, στο οποίο επέβαινε άλλη μία ανήλικη, πρώην μαθήτρια του σχολείου μας. Ο οδηγός έχασε τον έλεγχο του οχήματος με αποτέλεσμα τον ακαριαίο θάνατό του. Η συνοδηγός μεταφέρθηκε σε εξαιρετικά κρίσιμη κατάσταση στην Εντατική του Γ.Ν.Ν. Χανίων. Ευτυχώς, επέζησε. Η άλλη επιβαίνουσα τραυματίστηκε σοβαρά και νοσηλεύτηκε.\nΔύο μαθητές της Γ’ Λυκείου ενεπλάκησαν σε θανατηφόρο ατύχημα, όταν το αυτοκίνητο, στο οποίο επέβαιναν, συγκρούστηκε με ένα άλλο όχημα. Οι ίδιοι δεν τραυματίστηκαν αλλά η συνοδηγός του άλλου αυτοκινήτου σκοτώθηκε επιτόπου.\n- Μαθητής της Α’ Λυκείου οδηγώντας το μηχανάκι του συγκρούστηκε με αυτοκίνητο και υπέστη σοβαρό τραυματισμό κάτω άκρου.\n- Μαθητής της περσινής Α’ Λυκείου έχασε τον έλεγχο του οχήματός του, συγκρούστηκε με διερχόμενο λεωφορείο, στο οποίο επέβαιναν και μαθητές μας και σκοτώθηκε επιτόπου. Αυτό που γίνεται στην ευρύτερη περιοχή του Κολυμπαρίου φωτογραφίζει τη συνολική τραγική πραγματικότητα στους ελληνικούς δρόμους. Ιδιαίτερα στους επαρχιακούς, οι οποίοι υστερούν σε συντήρηση και σε αστυνόμευση. Ας το παραδεχτούμε ανοιχτά λοιπόν. Ο καθένας για την περιοχή του. Όλοι για τη χώρα μας. Εμείς στο Λύκειο Κολυμπαρίου το παραδεχόμαστε ανοιχτά, υπεύθυνα, εγγράφως και ενυπόγραφα για την περιοχή μας. Έχουμε πρόβλημα, κινδυνεύουν τα παιδιά μας. Όχι πια στους ιδιωτικούς θρήνους και συζητήσεις, στην ιδιότυπη ομερτά, στον νόμο της σιωπής, της αθέλητης αδιαφορίας, στην υποκουλτούρα της ασυδοσίας, της συγκάλυψης άρα και της συνενοχής. Θέλουμε βοήθεια, χάνουμε τα παιδιά μας!”.\n“ΔΕΝ ΖΗΤΑΜΕ ΕΥΘΥΝΕΣ”\nΣτη συνέχεια ξεκαθαρίζουν:\n“Δεν γράφουμε αυτό το κείμενο για να ζητήσουμε ή να αποδώσουμε ευθύνες. Δεν τεντώνουμε τα χέρια μας σε εαυτούς και αλλήλους για να δείξουμε τους πραγματικούς ή πιθανολογούμενα υπεύθυνους για το καθημερινό μακέλεμα στους ελληνικούς δρόμους. Όχι. Τεντώνουμε τα χέρια σε ικεσία και με απόγνωση ζητάμε συμπαράσταση, κατανόηση και, πάνω από όλα, βοήθεια. Εμείς οι εκπαιδευτικοί του Λυκείου Κολυμπαρίου. Από όλους εσάς.\n- Γονείς: Μη δίνετε στα παιδιά σας να οδηγούν οποιοδήποτε τύπο οχήματος, πριν εκπληρώσουν τις νόμιμες προϋποθέσεις (ηλικία, δίπλωμα, ασφάλιση). Προσπαθήστε με το προσωπικό σας παράδειγμα να μεταδώσετε αρχές σωστής οδικής συμπεριφοράς στα παιδιά σας, ιδιαίτερα στο θέμα της χρήσης ζώνης ασφαλείας. Ξέρουμε το ίδιο καλά πόσο δύσκολη είναι η διαπαιδαγώγηση και η εποπτεία των εφήβων. Ας μη ξεχνάμε όμως ότι μερικά θέματα όπως η τήρηση του Κώδικα Οδικής Κυκλοφορίας και από μικρούς και από μεγάλους είναι κυριολεκτικά ζητήματα ζωής και θανάτου”.\nΣτη συνέχεια απευθυνόμενοι στους αρμόδιους, μεταξύ άλλων, σημειώνουν:\n“- Τμήματα Τροχαίας και Τοπικά Αστυνομικά Τμήματα: Σας παρακαλούμε λάβετε γνώση για την τροχαία παραβατικότητα, αρχίστε ή εντείνετε τους ελέγχους στους επαρχιακούς δρόμους, παντού, οπωσδήποτε εκεί που συχνάζει η νεολαία και, οπωσδήποτε, περιμετρικά των σχολείων. Ιδιαίτερα, ακριβώς έξω από αυτά...\n- Κύριε υπουργέ: Σας εκλιπαρούμε να κάνετε βασική προτεραιότητα του υπουργείου σας την πρόληψη των τροχαίων ατυχημάτων. Ξέρουμε ότι τα τελευταία χρόνια και πολλοί δρόμοι έχουν φτιαχτεί, επιδιορθωθεί και βελτιωθεί αλλά και οι έλεγχοι έχουν γίνει πιο συχνοί. Έχουμε ιδία άποψη για το επίπονο έργο και τις υπερπροσπάθειες του Τμήματος Τροχαίας Χανίων αλλά και των άλλων εμπλεκόμενων Αστυνομικών Τμημάτων”. Καταλήγοντας υπογραμμίζουν:\n“Εμείς, οι εκπαιδευτικοί του Κολυμπαρίου επιθυμούμε να σπάσουμε αυτό τον κύκλο του αίματος σπάζοντας πρώτα απ’ όλα τη δημόσια σιωπή μας. Νιώθουμε ότι δεν θα είμαστε μόνοι σε αυτή την προσπάθεια”.\nΚαλούν “όλα τα πρόσωπα και σωματεία που ασχολούνται με τον μηχανοκίνητο αθλητισμό, την οδήγηση ως δραστηριότητα αλλά και την οδήγηση γενικότερα, τις λέσχες και τα σωματεία μοτοσυκλετιστών και αυτοκινητιστών να έρθουν στο σχολείο να αναλύσουν στα παιδιά το προφίλ του σωστού οδηγού. Παρακαλούμε και τολμούμε να καλέσουμε και δημοσίως, μέσω αυτής της ανοιχτής επιστολής, όλες τις εμβληματικές προσωπικότητες στον τομέα της μηχανοκίνησης, τους ανθρώπους που, δεκαετίες τώρα, έχουν αναγάγει την οδήγηση σε καθημερινή επιστήμη, τους κυρίους Α. Σταθάκη, Κ. Καββαθά και Ιαβέρη να συμμετάσχουν με όποιο τρόπο και σε όποιο χρόνο κρίνουν πρόσφορο. Και εδώ στα Χανιά τους χρειαζόμαστε!”.\nΤέλος επισημαίνουν ότι την επιστολή τους αφιερώνουν “με πολλή αγάπη στην οικογένεια του μικρού Αντώνη, ο οποίος μαζί με τα δύο μεγαλύτερα αδέλφια του, υπήρξε μαθητής μας. Αφιερωμένο και σ’ αυτόν που έφυγε και σ’ αυτούς που μένουν. Αφιερωμένο στη θύμηση δύο λαμπερών ματιών και ενός υπέροχου εφηβικού χαμόγελου. Αφιερωμένο στη μνήμη του...”.\n(Χανιώτικα νέα - 19/2/2010)\nΜια 14χρονη μαθήτρια για πρώτη φορά στην Ελλάδα, υποχρεώθηκε να αλλάξει σχολείο λόγω γκρουπ που δημιούργησε στο Facebook. Αυτό έλεγε η είδηση που δημοσιεύτηκε προ ημερών στα "Χανιώτικα νέα" και έγινε, τελικά, πανελλήνιο θέμα. Μάλιστα, η αλλαγή σχολικού περιβάλλοντος που είναι ύψιστη τιμωρία προκάλεσε αντίδραση και συνετέλεσε στο να γίνουν νέες ομάδες στο Ιντερνετ κατά των καθηγητών με περισσότερα από 20.000 μέλη! Προβληματίστηκαν οι καθηγητές;Τι φταίει και η κοπέλα έφτιαξε το γκρουπ στο οποίο μέλη έγιναν πολλοί ακόμη μαθητές; Ποια ήταν η αφορμή; Τι είχε προηγηθεί; Ποια είναι η σχέση των εκπαιδευτικών ή κάποιων εκπαιδευτικών με τα παιδιά της σύγχρονης εποχής; "Υπάρχει χάσμα γενεών", μου έλεγε φίλος εκπαιδευτικός προ ημερών σε συζήτησή μας με αφορμή το θέμα του Facebook. Και συμφώνησε πως το ρεπορτάζ από το Γυμνάσιο Χρυσοπηγής θα μπορούσε να αποτελέσει αφορμή για προβληματισμό και περίσκεψη όλων σε σχέση με την κοινωνικοποίηση και διαπαιδαγώγηση, με τις σχέσεις εντός και εκτός του σχολείου, με τον βαθύτερο σκοπό της εκπαιδευτικής διαδικασίας.\nΣε αυτή τη στήλη υποστηρίξαμε προ ημερών: "Στον ψηφιακό κόσμο, τα πράγματα είναι χαοτικά. Στην εικονική πραγματικότητα αρκετοί απλά εκτονώνονται. Κάποιοι το παρακάνουν. Οταν, όμως, μιλάμε για παιδιά, πρέπει να δείχνουμε κατανόηση. Να μπαίνουμε στο γιατί και να μην περιοριζόμαστε σε αυτό που απλώς φαίνεται...\nΜήπως πρέπει όλοι να δούμε το θέμα από μια άλλη οπτική γωνία; Οχι αυτήν των κατασταλτικών μέτρων. Αλλά, της επικοινωνίας και της πρόληψης".\nΤελικά, αντί δυστυχώς να ανοίξει μια τέτοια καλοπροαίρετη συζήτηση, ήρθαμε αντιμέτωποι με το μένος κάποιων εκπαιδευτικών επειδή δημοσιοποιήθηκε το θέμα.\nΤο βασικό επιχείρημα; “Αν έδιναν απλά αποβολή η κοπέλα θα έμενε από απουσίες. Τώρα, δεν μετράει απουσίες, απλά αλλάζει σχολείο, οπότε δεν χάνει τη χρονιά της”. Αλλο επιχείρημα: "Δεν δόθηκε τιμωρία για το γκρουπ αλλά για τις ύβρεις που υπήρχαν σ' αυτό και για το βίντεο που ανέβηκε".\nΣεβαστές αυτές οι απόψεις. Με λύπη, όμως, είδα κάποιους εκπαιδευτικούς να υποψιάζονται... συνωμοσίες και συμφέροντα. Να κρίνουν τον δημοσιογράφο (τον υπογράφοντα) και δικαίωμά τους βεβαίως, αλλά να είναι τόσο απόλυτοι που να προκαλεί φόβο αυτή η τόση σιγουριά τους.\nΧθες, δημοσιεύτηκε επιστολή του Συλλόγου Καθηγητών όπως και ανακοίνωση της ΕΛΜΕ και ο αναγνώστης μας, Αντώνης Κρασουδάκις στην ψηφιακή έκδοση των "Χανιώτικων νέων" έστειλε το ακόλουθο σχόλιο:\n"Δυστυχώς δεν διάβασα ούτε μία λέξη αυτοκριτικής για την οικτρή αποτυχία του παιδαγωγικού έργου των συγκεκριμενων καθηγητών, προϊόν της οποίας ειναι η συμπεριφορά της μαθήτριας και των όποιων άλλων παιδιών συμμετείχαν στη συγκεκριμένη ομάδα του Facebook. Σε τελική ανάλυση μιλάμε για παιδιά του Γυμνασίου και όχι για καμένους ενήλικες".\nΟ υπογράφων θεωρεί ότι το θέμα έχει λήξει. Και ότι το θέμα αυτό, πολύ απλά ήταν και είναι αφορμή για να προβληματιστούμε όλοι μας...\n(Χανιώτικα νέα - 8/12/2017)\nΕφυγε η "ψυχή" του "Σχήματος"\nΕφυγε χθες από τη ζωή σε ηλικία 52 χρόνων, η "ψυχή" του βιβλιοπωλείου "Σχήμα", Γιάννης Βερυβάκης.\nΠαράλληλα, έχοντας μια σημαντική αλλά αθόρυβη διαδρομή, ο Γιάννης Βερυβάκης στα τέλη της δεκαετίας του '80 με ομάδα Χανιωτών δημιούργησε την πολιτισμική ομάδα: "Αμηχανία" η οποία είχε προχωρήσει σε διάφορες εκθέσεις, όπως το 1990 σε συνεργασία με τον αείμνηστο Μιχάλη Γρηγοράκη, έκθεση στον Δημοτικό Κήπο με θέμα τον Χανιώτικο Τύπο την περίοδο της Τουρκοκρατίας.\nΤην ίδια περίοδο η "Αμηχανία" είχε οργανώσει κινηματογραφικές προβολές ποιοτικών ταινιών στο Βενιζέλειο Ωδείο και στον κινηματογράφο του "Κήπου".\nΕπίσης ο Γιάννης Βερυβάκης ήταν ιδρυτικό μέλος του πρώτου μη κρατικού ραδιοφωνικού σταθμού που λειτούργησε στα Χανιά. Συγκεκριμένα, του συλλογικού-νεανικού εναλλακτικού σταθμού: "Χανιά fm 88,8", που εξέπεμπε από το 1998 έως το 1990 στη συχνότητα των 88,8 MHz στα Fm. Ο σταθμός αυτός είχε συγκεντρώσει δεκάδες Χανιώτες "παραγωγούς" που εκφράζονταν με τεράστια απήχηση στη νεολαία της εποχής ενώ η συνέχειά του στο επίπεδο της εναλλακτικής τοπικής ραδιοφωνίας ήταν ο ραδιοφωνικός σταθμός: "Μύγα στα fm" η "Fly fm" στη συχνότητα των 90,0 Mhz.\n(Χανιώτικα νέα - 18/2/2010)\nΕτικέτες Ενημέρωση, Πολιτισμός, Χανιώτικα νέα\nΣτην εποχή του έντονου ανταγωνισμού, της βίας, της θεοποίησης του χρήματος για το οποίο ο σημερινός άνθρωπος δίνει και κάνει τα πάντα , υπάρχει , ίσως, μόνον ένας τρόπος να επιστρέψουμε σε πιο ειρηνικές – κοινοτικές μορφές διαβίωσης. Όχι απαραιτήτως να απαρνηθούμε το χρήμα – αυτό το κακό του κόσμου που τόσα δεινά επιφέρει, αλλά να συνειδητοποιήσουμε πώς από αυτόν τον πλανήτη είμαστε περαστικοί. Γεννιόμαστε, μεγαλώνουμε και κάποτε φεύγουμε… Με άλλα λόγια, τίποτα δεν μένει… Παράλληλα, όμως, για να μάθουμε να ζούμε, ίσως είναι σημαντική η γνώση του… θανάτου. Ίσως, τότε αγαπήσουμε τη ζωή αυτή καθ’ αυτή και όχι τα επιπλέον που συχνά απλώς καλύπτουν τη ματαιοδοξία μας…\nΜε αυτές τις σκέψεις πλημμύρισα όταν ολοκλήρωσα τη δεύτερη ανάγνωση του πονήματος του Simon Critchley, «Το βιβλίο των νεκρών φιλοσόφων» το οποίο κυκλοφόρησε πριν μερικούς μήνες στην Ελλάδα από τις εκδόσεις «Πατάκη», σε μετάφραση του Γιάννη Ε. Ανδρέου. Το βιβλίο, το οποίο είναι απολαυστικό, μας ενημερώνει για τη ζωή και τον θάνατο των μεγάλων φιλοσόφων από την αρχαιότητα μέχρι σήμερα, από τους προσωκρατικούς μέχρι τους σύγχρονους. «Οσο επιζητούμε να αποφύγουμε το θάνατο, παραμένουμε ανελεύθεροι και τρέχουμε να ξεφύγουμε από τον εαυτό μας. Η απάρνηση του θανάτου είναι μίσος προς τον εαυτό», αναφέρει ο συγγραφέας.\nΟ Simon Critchley γράφει με τρόπο γλαφυρό, σαρκαστικό αλλά και με ένα ιδιαίτερο χιούμορ. Στο τέλος αναφέρεται και στον εαυτό του ο οποίος «εξήλθε διωκόμενος από αρκούδα».\n«Μόνο μπροστά στην πραγματικότητα του θανάτου, του δικού μου όσο και των άλλων, πραγματώνεται ο εαυτός μας ως ό,τι αληθινά είναι. Και μόνο με την παραδοχή ότι κάποτε θα χάσουμε τον εαυτό μας για πάντα υπάρχει ίσως η πιθανότητα να τον κερδίσουμε για λίγο. Με άλλα λόγια, και αυτό βέβαια είναι ανόητα προφανές, ο θάνατος θέτει το όριο ως προς το οποίο ζούμε τη ζωή μας». Εν τέλει, το βιβλίο μάς κάνει να αγαπήσουμε τη ζωή.\n(Χανιώτικα νέα - 17/2/2010)\nΕτικέτες Ακροβασίες, Βιβλίο, Χανιώτικα νέα\nΣε ειδησεογραφικά site διαβάζουμε ότι οι Βρυξέλλες έχουν τη δυνατότητα να αποφασίσουν νέα οικονομικά μέτρα στην Ελλάδα, ερήμην της ελληνικής κυβέρνησης.\nΣτο in.gr αναφέρεται χαρακτηριστικά:\n"Σε καθεστώς αυστηρής επιτήρησης εισήλθε και τυπικά από την Τρίτη -με τη «βούλα» του Ecofin- η ελληνική οικονομία, στο πλαίσιο της οποίας είναι δυνατόν τα πρόσθετα μέτρα στην οικονομία να αποφασίζονται από τις Βρυξέλλες ερήμην της ελληνικής κυβέρνησης. «Πράσινο φως» για το Πρόγραμμα Σταθερότητας, προθεσμία 30 ημερών για τα έκτακτα μέτρα".\nΧαρταετοί ενάντια στο ξεπούλημα των Αγ. Αποστόλων\nΜε το πέταγμα χαρταετών οι Χανιώτες θα πούν την Καθαρή Δευτέρα, για άλλη μια χρονιά, "όχι" στην εκποίηση της παραλίας των Αγίων Αποστόλων. Σε σχετική ανακοίνωσή της η Επιτροπή Ενάντια στο Ξεπούλημα των Αγίων Αποστόλων, σημειώνει:\n"Απευθύνουμε πρόσκληση και φέτος σε όλους-ες για να βρεθούμε την Καθαρή Δευτέρα 15 Φεβρουαρίου στους Αγ. Αποστόλους με χαρταετούς, κρασί, νηστίσιμα εδέσματα και πολύ κέφι.\nΘα είμαστε εκεί από τις 10.00 π.μ. ώς το βράδυ. Σημείο συνάντησης η παραλία μπροστά στο γήπεδο ποδοσφαίρου.\nΥπενθυμίζουμε πως η παρουσία μας εκεί έχει το νόημα της προστασίας της περιοχής από κάθε μορφής εκποίηση και κερδοσκοπική εκμετάλλευση και, βέβαια, την συντήρηση και αναβάθμιση του φυσικού περιβάλλοντος σ’ αυτή. Οσον αφορά τον κίνδυνο εκποίησης, μπορεί τα τελευταία χρόνια το θέμα να έχει «παγώσει», όμως φοβόμαστε πως τα «δημοσιονομικά ελλείμματα» που αντιμετωπίζει η κυβέρνηση μπορεί να γίνουν η αιτία (ή μάλλον, η αφορμή) για να επαναφέρει στο τραπέζι σχέδια ξεπουλήματος της περιοχής.\nΟσον αφορά το περιβάλλον της περιοχής, έχουν γίνει αρκετά έργα αναβάθμισης από τον τοπικό Δήμο, αλλά πολλά πρέπει ακόμα να γίνουν, και την ευθύνη γι αυτό την έχουμε όλοι μας. Είναι γεγονός πως, τα τελευταία χρόνια, όλο και περισσότερος κόσμος περπατά, αθλείται, κολυμπά στην περιοχή χειμώνα-καλοκαίρι.\nΤο μεγαλύτερο πρόβλημα, κατά τη γνώμη μας, σήμερα, είναι η αυθαίρετη άνοδος αυτοκινήτων και μοτοσυκλετών στο στο κεντρικό και ανατολικό ακρωτήρι με τα πεύκα.\nΕπίσης, τονίζουμε πως ο αγώνας για τους Αγ. Αποστόλους είναι κομμάτι του πλατύτερου κινήματος για τη σωτηρία του πράσινου και των ελεύθερων χώρων στα Χανιά, την Κρήτη, σε όλη την Ελλάδα, τόσο σε μεγαλουπόλεις όσο και στην επαρχία. Είναι σκόπιμο να προβληθούν και να υποστηριχτούν αυτοί οι αγώνες. Γι αυτό καλούμε όλες τις σχετικές επιτροπές και κινήσεις πολιτών από τα Χανιά ή άλλες περιοχές να παρουσιάσουν τις δράσεις τους και τα αιτήματά τους την Καθαρή Δευτέρα στους Αγ. Αποστόλους".\n“Αλλαγή σχολικού περιβάλλοντος”. Ετσι χαρακτηρίζεται η απόφαση των καθηγητών του Γυμνασίου Χρυσοπηγής για τη μαθήτρια που έφτιαξε γκρουπ στο Facebook, κατά της διευθύντριας. Τουτέστιν, αλλαγή σχολείου. “Αν έδιναν απλά αποβολή η κοπέλα θα έμενε από απουσίες. Τώρα, δεν μετράει απουσίες, απλά αλλάζει σχολείο, οπότε δεν χάνει τη χρονιά της”, έλεγε χθες ένας εκπαιδευτικός.\nΚαι έως εδώ καλά. Ομως, γιατί τέτοια τιμωρία;\nΟ,τι γκρουπ κι αν έφτιαξε στo Facebook η 14χρονη, ό,τι κι αν έγραφαν κάποιοι στον “τοίχο” του γκρουπ, ακόμα και όσο κι αν έβριζαν, λύση είναι η αποβολή ή η αποπομπή; Ή μήπως αυτή η απόφαση οδηγεί στα αντίθετα αποτελέσματα;\nΕίναι χαρακτηριστικό ότι μετά τα της “αλλαγής σχολικού περιβάλλοντος” οι συμμαθητές της έφτιαξαν άλλο γκρουπ με θέμα: “Θέλουμε τη συμμαθήτριά μας πίσω”. Και μέχρι χθες το μεσημέρι η ομάδα αυτή είχε περισσότερα από 170 μέλη και ο αριθμός ανεβαίνει συνεχώς.\nΗ δράση συχνά φέρνει αντίδραση. Η θέση φέρνει αντίθεση, ενώ το ζητούμενο που είναι η σύνθεση, κάπου αιωρείται...\nΣτον ψηφιακό κόσμο, τα πράγματα είναι χαοτικά. Στην εικονική πραγματικότητα αρκετοί απλά εκτονώνονται. Κάποιοι το παρακάνουν.\nΟταν, όμως, μιλάμε για παιδιά, πρέπει να δείχνουμε κατανόηση. Να μπαίνουμε στο γιατί και να μην περιοριζόμαστε σε αυτό που απλώς φαίνεται...\nΜήπως πρέπει όλοι να δούμε το θέμα από μια άλλη οπτική γωνία; Οχι αυτήν των κατασταλτικών μέτρων. Αλλά, της επικοινωνίας και της πρόληψης. Με στόχο τα παιδιά να γίνουν χρήσιμοι και σκεπτόμενοι πολίτες.\nΚαι εν πάση περιπτώσει, ο σάλος με το θέμα που προέκυψε αποτελεί αφορμή για να γίνει και ένας πιο ουσιαστικός διάλογος για ένα κοινωνικό φαινόμενο της εποχής μας, που είναι ο εθισμός στο Διαδίκτυο. Δυο παιδιά από τα Χανιά έχουν ήδη νοσηλευτεί σε κλινική απεξάρτησης από το Ιντερνετ! Γιατί τα παιδιά αυτά είχαν εθιστεί; Μήπως επειδή έτσι κάλυπταν την ανάγκη της επικοινωνίας και τα κενά της πραγματικής ζωής; Ιδού ένα σοβαρό θέμα για εκπαιδευτικούς, γονείς μα και τους ίδιους τους αρμόδιους.\nΤα Χανιά της συνύπαρξης\nΟ προϊστάμενος της 28ης Εφορείας Βυζαντινών Αρχαιοτήτων Μιχάλης Ανδριανάκης τόνισε ότι τα σωζόμενα μνημεία που αφορούν λατρευτικούς χώρους αναδεικνύουν τον πολυεθνικό χαρακτήρα της κοινωνίας των Χανίων: «Τα Χανιά ήταν πάντα μια πολυεθνική κοινότητα στην οποία υπήρχαν ναοί, ειδικά από τα χρόνια της Βενετοκρατίας και μετά, των καθολικών, των ορθοδόξων, των εβραίων και από το 1645 και μετά των μουσουλμάνων. Μέχρι σήμερα σώζονται πολλά τέτοια δείγματα αυτών των αλλαγών. Ωστόσο, όλα αυτά τα λατρευτικά κτίσματα δείχνουν τον πολυπολιτισμικό χαρακτήρα της πόλης».\n(Ελευθεροτυπία - 10/2/2010)\nΗ τέχνη και ο τόπος\nΗ τέχνη και ο τόπος: Η έκθεση που εγκαινιάζεται σήμερα Δευτέρα στις 8 το βράδυ στη Δημοτική Πινακοθήκη Χανίων και είναι αφιερωμένη στη μνήμη του Θοδωρή Καλούμενου, έχει πολλά μηνύματα να στείλει. Έχει να παρουσιάσει στο κοινό σημαντικά έργα Χανιωτών δημιουργών. Έχει να «πει» πως στα Χανιά, το πολιτισμό δυναμικό δεν χάνεται. Αντίθετα, υπάρχει και αναπτύσσεται. Η συμμετοχή 52 Χανιωτών καλλιτεχνών δεν είναι μικρή υπόθεση. Οι καλλιτέχνες αυτοί, εικαστικοί δημιουργοί κάθε ηλικίας, έχουν έντονη παρουσία στην Ελλάδα και το εξωτερικό. Τώρα, βρίσκονται μαζί κάτω από τη στέγη της Πινακοθήκης των Χανίων. Και το χανιώτικο κοινό έχει την ευκαιρία να γνωρίσει από κοντά το έργο τους. Ένα έργο οικουμενικό. Στο μακροσκελές εισαγωγικό σημείωμά της η επιμελήτρια της έκθεσης Πέγκυ Κουνενάκη, επισημαίνει μεταξύ άλλων ότι τα έργα των 52 καλλιτεχνών δεν παύουν είναι έργα ποιοτικά, «ζωντανά και ευαίσθητα, που αποδεικνύουν και αναδεικνύουν την προσωπικότητα, τις αξίες και τις καλλιτεχνικές ιδιαιτερότητες όσων τα δημιούργησαν. Και το βασικότερο: δεν περιορίζονται στην εσωστρέφεια μιας εντοπιότητας. Γι' αυτό ίσως και μόνο το στοιχείο, η έκθεση αυτή έπρεπε να γίνει...».\nΟ Γιώργης Μανουσάκης\nΦιλολογικό μνημόσυνο για τον σημαντικό ποιητή και πεζογράφο Γιώργη Μανουσάκη έγινε χθες στην «Κωνσταντινουπολειάδα» στη Νέα Χώρα. Ο τίτλος ήταν «Πολιτική και Ποιητική στο έργο του Γιώργη Μανουσάκη. Η πορεία της ζωής του». Και τυχεροί όσοι το παρακολούθησαν – ο υπογράφων δυστυχώς δεν μπόρεσε. Όμως, και μόνο η είδηση για την πραγματοποίηση εκδήλωσης για τον Γιώργη Μανουσάκη είναι σημαντική διότι η φυγή του Γιώργη Μανουσάκη έχει αφήσει ένα δυσαναπλήρωτο κενό.\nΑπό τους σημαντικούς εκπροσώπους της λεγόμενης Δεύτερης Μεταπολεμικής Γενιάς, ο Γιώργης Μανουσάκης μάς παρέδωσε οκτώ ποιητικές συλλογές, τρία πεζά και μία μελέτη για τον Παντελή Πρεβελάκη. «Η ζωή μακριά από την Αθήνα με κάνει στ' αλήθεια να νιώθω συχνά αποκομμένος. Δεν έχω παρά μακρινές προσβάσεις στα περιοδικά, στους εκδοτικούς οίκους και καθόλου στους κύκλους των λογοτεχνών. Εξασφαλίζω, όμως, έτσι μια αυτονομία, μένω ανεπηρέαστος από "μόδες" και από το παιχνίδι των ανταλλαγμάτων», έλεγε σε μια συνέντευξή του. Ο Γιώργης Μανουσάκης έφυγε αλλά είναι σαν μην έχει φύγει…\n(Χανιώτικα νέα - 8/2/2010)\nΜεγάλη απώλεια όχι μόνο για την Ελλάδα και την Ευρώπη αλλά για όλο τον κόσμο, ο θάνατος του φιλοσόφου Κώστα Αξελού. Διότι ο Κώστας Αξελός ήταν μια πολύτιμη φωνή. Μια φωνή από αυτές που ανοίγουν δρόμους πνεύματος και ελευθερίας…\nΟ σημαντικός Ελληνας στοχαστής είχε έρθει στα Χανιά τον Απρίλιο του 2006, είχε μιλήσει στο Κέντρο Αρχιτεκτονικής της Μεσογείου (ΚΑΜ) με θέμα: «Το δίπολο ερώτηση – απάντηση» και είχε κατακτήσει το ακροατήριο. Ο κόσμος είχε γεμίσει το Μεγάλο Αρσενάλι για να ακούσει τη διάλεξη του κορυφαίου φιλοσόφου, ο οποίος έδωσε απαντήσεις στα δεκάδες ερωτήματα που του ετέθησαν από το κοινό.\n«Δεν υπάρχει κόσμος χωρίς τον άνθρωπο και άνθρωπος χωρίς τον κόσμο. Ενα ενιαίο και πολυδιάστατο παιχνίδι τους συνδέει και συγχρόνως τους αποσυνδέει. Η ερωτηματική διάσταση περιέχει και μια ερωτική διάσταση. Και αυτή η ερωτική διάσταση συνδέει και αποσυνδέει. Παντού παίζουν μαζί ο έρως και ο θάνατος».\nΣε ερώτηση για τον θάνατο, απάντησε: «Μπορεί να αντιμετωπίσουμε τον θάνατο σαν τον χειρότερό μας εχθρό και συγχρόνως τον καλύτερό μας φίλο. Χωρίς τον θάνατο δεν θα είχε γεύση ούτε μία στιγμή της ζωής και αν ήμασταν ή γινόμασταν αθάνατοι θα βαριόμαστε ακριβώς θανάσιμα».\n(Χανιώτικα νέα - 5/2/2010)\nΗ ελπίδα της ελπίδας πεθαίνει τελευταία λένε, αλλά η ελπίδα για ειρηνική συμβίωση των ανθρώπων, μάλλον είναι κάπου καλά κρυμμένη. Σαν μυστικό που ίσως δεν έρθει ποτέ. Είναι και η εποχή που δεν το επιτρέπει. Γιατί η οικονομική κρίση έχει ως συνέπεια την κρίση ιδεών και αξιών. Η δε ανεργία έχει ως αποτέλεσμα την αύξηση εγκληματικών συμπεριφορών.\nΈτσι, γινόμαστε συχνά καταγραφείς θλιβερών γεγονότων σε αυτόν τον, αν όχι μάταιο, οπωσδήποτε ταραγμένο κόσμο. Ειδικά στην Κρήτη, είναι ηλίου φαεινότερο ότι η κατάσταση έχει ξεφύγει επικίνδυνα σε ό,τι αφορά τη βία και γενικότερα την εγκληματικότητα.\nΜόνο σε ένα 24ωρο σημειώθηκαν τρεις ληστείες – μία στο Ηράκλειο και δύο στα Χανιά – με θύματα ανθρώπους του μεροκάματου. Όπως γράφτηκε χθες στα «Χανιώτικα νέα», στα Χανιά, στην οδό Ελευθερίου Βενιζέλου 21 στο πάνω Κουμ Καπί, άγνωστος μπήκε προχθές τα ξημερώματα στο διανυχτερεύον ψιλικατζίδικο και αφού χτύπησε τον ιδιοκτήτη με μία ομπρέλα στο κεφάλι, αφαίρεσε από το ταμείο 50 ευρώ και διέφυγε. Νωρίτερα, πάλι στα Χανιά και συγκεκριμένα στη συμβολή των οδών Ζυμβρακάκηδων και Μάρκου Μπότσαρη δύο άνδρες επιτέθηκαν σε πεζό, αφαιρώντας το ποσόν των 100 ευρώ και διάφορα προσωπικά έγγραφα. Ο πεζός μεταφέρθηκε στο νοσοκομείο για τις πρώτες βοήθειες. Πιο πριν στις Γούρνες Ηρακλείου, άγνωστος εισήλθε σε παντοπωλείο και με τη χρήση σωματικής βίας αφαίρεσε από τον υπάλληλο το ποσόν των 2.000 ευρώ και διέφυγε.\nΕίναι φανερό ότι υπάρχει στα Χανιά μα και σ’ όλη την Ελλάδα, ραγδαία αύξηση της εγκληματικότητας η οποία ίσως να μην έχει φτάσει το ποσοστό άλλων περιοχών και κρατών της Ευρώπης αλλά κινδυνεύει να το προσεγγίσει.\nΕίναι, λοιπόν, σίγουρο ότι ζούμε σε εποχές όχι μόνον οικονομικής αλλά και βαθιά κοινωνικής κρίσης. Ότι διανύουμε την εποχή της… βίας. Βίας που έχει πολλαπλές μορφές. Βίας κοινωνικής. Βίας οικονομικής. Βίας ψυχολογικής. Και όχι μόνον...\nΚαι πώς θα μπορούσε να γίνει διαφορετικά όταν δεν υπάρχουν δουλειές; Ακόμα και στα χωριά μας, που κάποτε δεκάδες εργάτες πήγαιναν να εργαστούν, τώρα δουλειές δεν υπάρχουν καθώς και ο αγροτικός τομέας έχει πάρει την κατιούσα. Έτσι, δημιουργούνται στρατιές ανθρώπων, χωρίς εργασία και άρα χωρίς λεφτά και φαί, που σε κάποια στιγμή θα υποχρεωθούν να κλέψουν.\nΑυτό, όμως, δεν φαίνεται να προβληματίζει εκείνους που λαμβάνουν αποφάσεις, ούτε δυστυχώς και τα μικρότερα κόμματα. Διότι όλοι σχεδόν περιοριζόμαστε στο «φαίνεσθαι» της παραβατικής συμπεριφοράς και σπανίως επεκτεινόμαστε στα αίτια. Αλλά και όσοι επεκτείνονται στα αίτια, τι λύσεις προτείνουν;\nΚαι, τι θα γίνει στο μέλλον;\nΑλλά είπαμε: τελευταία πεθαίνει η ελπίδα της ελπίδας…\n"Εφυγε " ο Κώστας Αξελός. Μια διάλεξη του σημαντικού στοχαστή στα Χανιά.\nΜεγάλη απώλεια όχι μόνο για την Ελλάδα και την Ευρώπη αλλά για όλο τον κόσμο, ο θάνατος του φιλοσόφου Κώστα Αξελού, που έφυγε από τη ζωή χθες Πέμπτη τα ξημερώματα σε ηλικία 86 ετών στο Παρίσι. Διότι ο Κώστας Αξελός ήταν μια πολύτιμη φωνή. Μια φωνή από αυτές που ανοίγουν δρόμους πνεύματος και ελευθερίας...\nΟ σημαντικός Ελληνας στοχαστής είχε έρθει στα Χανιά τον Απρίλιο του 2006, είχε μιλήσει στο Κέντρο Αρχιτεκτονικής της Μεσογείου (ΚΑΜ) με θέμα: «Το δίπολο ερώτηση - απάντηση» και είχε κατακτήσει το ακροατήριο. Ο κόσμος είχε γεμίσει το Μεγάλο Αρσενάλι για να ακούσει τη διάλεξη του κορυφαίου φιλοσόφου, ο οποίος έδωσε απαντήσεις στα δεκάδες ερωτήματα που του ετέθησαν από το κοινό.\nΣε άλλο σημείο της διάλεξης, είχε σημειώσει ότι κυριαρχούν δύο ομάδες επιστημών, αυτές της φύσης και οι ανθρωπιστικές. Και είχε προσθέσει: «Και οι δύο ομάδες επιστημών νομίζουν πως έχουν αφήσει πίσω τους τη φιλοσοφία, ενώ η φιλοσοφία και τους εμπνέει και τις διαπνέει χωρίς αυτές να το ξέρουν τόσο καλά. Τις επιστήμες τις χαρακτηρίζει η μέθοδος όσο και το περιχαρακωμένο πεδίον τους. Δεν υπάρχει επιστήμη που να μην έχει ένα περιχαρακωμένο πεδίον. Διαπνέονται δε όλες τους από τα μαθηματικά ώς την αισθητική αν η αισθητική είναι επιστήμη, από την επιστημονική τεχνική. Η πολύμορφη, κυρίαρχη, πλανητική, μια και εξαπλώνεται σε όλο τον πλανήτη, τεχνική κυριαρχεί στην εποχή μας, την αρχή της πλανητικής εποχής. Ποιο είναι το αινιγματικό κέντρο της τεχνικής και όχι, όπως λέμε σήμερα, της τεχνολογίας».\nΕνδιαφέρον παρουσίασε και ο διάλογος του κ. Αξελού με το ακροατήριο. Στο ερώτημα γιατί ντρέπεται ο κόσμος να ρωτάει, είχε απαντήσει: «Ντρέπεται να γδύνεται στοχαστικά, όπως ντρέπεται να βγάζει και τα ρούχα του».\nΣε ερώτηση για το θάνατο, είχε απαντήσει: «Μπορεί να αντιμετωπίσουμε το θάνατο σαν το χειρότερό μας εχθρό και συγχρόνως τον καλύτερό μας φίλο. Χωρίς το θάνατο δεν θα είχε γεύση ούτε μία στιγμή της ζωής και αν ήμασταν ή γινόμασταν αθάνατοι θα βαριόμαστε ακριβώς θανάσιμα».\nΓια την αλήθεια μέσα από τις ερωτήσεις είχε επισημάνει: «Η αλήθεια δεν είναι ένα σημείο προς το οποίο οδηγεί η ερώτηση. Αλήθεια στην αρχαία ελληνική έννοια είναι αυτό που δεν λανθάνει, αυτό που έρχεται στο φως. Η ίδια η ερώτηση είναι η αλήθεια από τη στιγμή που δεν είναι τελείως κουτή, αν και πολλές κουτές ερωτήσεις είναι πολύ καίριες και οι ερωτήσεις των παιδιών είναι από τις πιο φιλοσοφικές ερωτήσεις».\nΓια τους πολιτικούς είχε σημειώσει: «Οι πολιτικοί δίνουν πολιτικές απαντήσεις οι οποίες πάντα για τους μισούς είναι σωστές, για τους άλλους μισούς είναι άσωστες. Πρέπει να αντιμετωπίσουμε και εκεί το είδος και το ύφος των απαντήσεων».\n«Το ψέμα είναι αναγκαίο μόνο στις κοινωνικές σχέσεις», είχε πει επίσης.\nΣτο ερώτημα για το πώς μπορούν όλοι οι άνθρωποι μαζί να ζήσουν σε έναν πιο ωραίο και ειρηνικό κόσμο, είχε παρατηρήσει: «Στο όλοι μαζί υπάρχουν τελείως αντιμαχόμενες απόψεις τις οποίες δεν μπορεί να λύσει κανείς, άρα θα υπάρχει πάντα η πολλαπλότητα, θα υπάρχει μια πολεμική πολλαπλότητα γιατί την απόλυτη ενότητα δεν μπορούμε να την εξασφαλίσουμε».\nΣύμφωνα με το ΑΠΕ, την τελευταία του πνοή άφησε ο μεγάλος Έλληνας στοχαστής Κώστας Αξελός τις πρώτες πρωινές ώρες της Πέμπτης 4 Φεβρουαρίου, στο Παρίσι. Γεννήθηκε στην Αθήνα το 1924 από αστική οικογένεια, διδάχτηκε από παιδί γαλλικά και γερμανικά, ενώ η εφηβεία του φωτίστηκε από τα κείμενα των Ηράκλειτου, Πλάτωνα, Αριστοτέλη, Εμπεδοκλή, Μαρξ, Νίτσε, Ντοστογιέφσκι, και ποιητών όπως ο Ρεμπώ, ο Ρίλκε, ο Χέλντερλιν και άλλοι. Στα δεκαεπτάμιση χρόνια του εντάχθηκε στην κομμουνιστική νεολαία και, παρά τις διαφωνίες του, πήρε ενεργό μέρος στην Αντίσταση υποστηρίζοντας ότι "ο πραγματικός κομμουνιστής πρέπει να κρατάει στο ένα χέρι το όπλο και στο άλλο τα βιβλία του Ρίλκε". Το 1944, στα Δεκεμβριανά, έζησε εικονική εκτέλεση στα κρατητήρια της Ασφάλειας, φυλακίστηκε σε στρατόπεδο και τελικά απέδρασε. Όπως ήταν φυσικό η σχέση του με το δογματικό ΚΚΕ δεν ήταν δυνατό να συνεχιστεί και το 1946 εγκατέλειψε τις γραμμές του. Τέλη του 1945, με τη βοήθεια του Οκτάβιου Μερλιέ - διευθυντή τότε του Γαλλικού Ινστιτούτου στην Αθήνα - επιβιβαζόταν στο θρυλικό πλέον πλοίο "Ματαρόα" μαζί με τον Κ. Καστοριάδη, τον Κ. Παπαϊωάννου, τον Κ. Βυζάντιο, την Μ. Κρανάκη, τον Κ. Κουλεντιανό, τον Ν. Σβορώνο και άλλους με προορισμό το Παρίσι. Λίγο διάστημα μετά την αναχώρησή του, καταδικαζόταν ερήμην σε θάνατο. Σπούδασε φιλοσοφία στη Σορβόννη όπου και δίδαξε (1962-1973). Αρχισυντάκτης του πρωτοποριακού τότε περιοδικού Arguments (Επιχειρήματα) από το 1956-1962, ίδρυσε και διηύθυνε την ομώνυμη φιλοσοφική σειρά στις "Εditions de Minuit" στην οποία εκδόθηκαν επίσης και τα περισσότερα από τα βιβλία του. Πασίγνωστη η διένεξή του με τον Σαρτρ τον οποίο εγκαλούσε για μη πρωτότυπη σκέψη και έκθεση παλαιότερων φιλοσοφικών ιδεών. Ο Σαρτρ με τη σειρά του τον κατηγορούσε επειδή είχε εγκαταλείψει τον κομμουνισμό. Έχει εκδώσει είκοσι τέσσερα βιβλία και πλήθος κειμένων (γαλλικά, ελληνικά και γερμανικά) που μεταφράστηκαν σε δεκαέξι γλώσσες. Τον Μάρτιο του 2009 αναγορεύτηκε διδάκτωρ φιλοσοφίας από το Αριστοτέλειο πανεπιστήμιο Θεσσαλονίκης και αυτή ήταν η τελευταία του επίσκεψη στην Ελλάδα. Τον Απρίλιο του 2009 κυκλοφόρησε στη Γαλλία από τις εκδόσεις "Les Belles Lettres" το καινούργιο βιβλίο του, με τίτλο "Αυτό που επέρχεται" και πρόσφατα από τις εκδόσεις "Νεφέλη" το έργο "Το άνοιγμα στο επερχόμενο και το αίνιγμα της Τέχνης".\nΕτικέτες Ακροβασίες, Κώστας Αξελός, Πολυτεχνείο Κρήτης\nΤην πραγματοποίηση αιματηρών τελετών με θυσίες ζώων, ενδεχομένως και ανθρώπων, στη Μινωική Κυδωνία αποκαλύπτουν οι τελευταίες ανασκαφές στην οδό Κατρέ της πόλης των Χανίων, στον λόφο Καστέλλι, τα ευρήματα των οποίων είναι ιδιαιτέρως σημαντικά.\nΑπό την ανασκαφή στην ανακτορική εγκατάσταση της Κυδωνίας και την ανεύρεση εξωτερικού αύλειου χώρου στη νοτιοδυτική άκρη του λόφου Καστέλλι, προέκυψε ότι διεξάξονταν θυσίες με συγκεκριμένο τελετουργικό, βρέθηκαν δε οστά ζώων (αιγοπροβάτων και αίγαγρων κυρίως, ενός χοίρου και δύο βοοειδών, προς το παρόν) αλλά και ανθρώπινα οστά που ανήκουν σε μία μόνο νεαρή γυναίκα. Τα όστα αυτά έχουν αποτεθεί όπως ακριβώς και τα σφάγια των ζώων, επισημαίνουν οι αρχαιολόγοι.\nΣε σχετική ανακοίνωση του υπουργείου Πολιτισμού, αναφέρεται χαρακτηριστικά ότι “κατά τους τελευταίους μήνες του 2009, η συνέχιση της συστηματικής ανασκαφής της ΚΕ’ Εφορείας Προϊστορικών και Κλασικών Αρχαιοτήτων στην οδό Κατρέ στον λόφο Καστέλλι της πόλης των Χανίων, δίπλα στα τείχη της κλασικής Κυδωνίας, είχε ως αποτέλεσμα την απόκτηση πολύ σημαντικών πληροφοριών για το μινωικό ανακτορικό κέντρο των Χανίων κατά την τελική ανακτορική περίοδο (14ο - 13ο αι. π.Χ.). Στα χρόνια αυτά οι Μυκηναίοι είχαν πλέον εγκατασταθεί στην Κρήτη και πινακίδα Γραμμικής Β’ γραφής από τον λόφο Καστέλλι αναφέρεται σε τοπικό ιερό του Δία (Δίον) με παράλληλη λατρεία και του Διονύσου. Θεωρείται σχεδόν βέβαιο ότι με τις πρόσφατες συστηματικές ανασκαφές αποκαλύπτεται η περιοχή της δυτικής εισόδου της ανακτορικής εγκατάστασης της Κυδωνίας, όπως αυτή ήταν διαμορφωμένη στα μυκηναϊκά χρόνια. Στο παραπάνω συμπέρασμα οδηγεί η ανεύρεση ενός πολύ εκτεταμένου εξωτερικού αύλειου χώρου στη ΝΔ άκρη του λόφου με ιδιαίτερα επιμελημένο δάπεδο από κονίαμα πάχους 5 εκ., τα όρια του οποίου δεν έχουν ακόμη εντοπιστεί. Στη ΒΔ άκρη του ανεσκαμμένου χώρου, μεγάλοι πεσμένοι καλοδουλεμένοι λίθοι, εκτεταμένες μάζες καμένων πλίνθων και η βάση ενός κίονα κατά χώραν υπονοούν παρακείμενο σημαντικό οικοδόμημα”.\nΣΤΟΝ ΑΥΛΕΙΟ ΧΩΡΟ”\nΣτο σημείο αυτό της ανακοίνωσης τονίζεται:\n“Στον αύλειο χώρο φαίνεται ότι διεξάγονταν θυσίες αιματηρές και αναίμακτες που ακολουθούσαν συγκεκριμένο τελετουργικό, όπως υποδηλώνουν όχι μόνο οι καμένοι καρποί και τα πολυάριθμα άκαυτα οστά ζώων (αιγοπροβάτων και αίγαγρων κυρίως, ενός χοίρου και δύο βοοειδών, προς το παρόν) αλλά κυρίως ο ξεχωριστός τρόπος απόθεσής τους. Το πιο αξιοσημείωτο γεγονός είναι η ανεύρεση και ανθρώπινων οστών -που ανήκουν σε μία μόνο νεαρή γυναίκα- τα οποία έχουν αποτεθεί όπως ακριβώς και τα σφάγια των ζώων. Με την ανασκαφέα του λόφου δρ Μαρία Ανδρεαδάκη - Βλαζάκη και τη συνεργάτιδά της αρχαιολόγο κ. Ευτυχία Πρωτοπαπαδάκη συνεργάζονται η ανθρωπολόγος δρ Τίνα McGeorge, η αρχαιοβοτανολόγος δρ Ανάγια Σαρπάκη και η ζωοαρχαιολόγος δρ Δήμητρα Μυλωνά. Προς το παρόν διατηρούνται επιφυλάξεις ως προς τα τελικά συμπεράσματα, στα οποία, βεβαίως, θα καταλήξουν οι ερευνητές όταν ολοκληρωθεί η ανασκαφή και θα αποδειχθεί αν πρόκειται ή όχι για χώρο τελετουργιών και θυσιών υψίστης σπουδαιότητας για τη μινωική εγκατάσταση των Χανίων. Αξίζει να σημειωθεί ότι στο στρώμα καταστροφής της αυλής βρέθηκε πεσμένο τμήμα πήλινης πινακίδας Γραμμικής Β’ γραφής με αναφορά σε ανδρικό κύριο όνομα. Ένα μικρότερο τμήμα πινακίδας Γραμμικής Α’ γραφής με κατάλογο προϊόντων καθώς και ένα πήλινο ενεπίγραφο δισκίο προέρχονται από την ψηλότερη επίχωση του χώρου και συνδέονται άμεσα με τον χαρακτήρα του κατά την προηγούμενη νεοανακτορική περίοδο (17ος - 15ος αι. π.Χ.). Τούτο, εξάλλου, επιβεβαιώνει και το πλούσιο νεοανακτορικό αρχείο των Χανίων που ήρθε στο φως το 1973 σε παρακείμενο οικόπεδο: 72 θραύσματα πινακίδων Γραμμικής Α’ γραφής, 104 πήλινα δισκία, 86 πήλινα σφραγίσματα. Κορυφαίο εύρημα της τελευταίας ανασκαφικής περιόδου υπήρξε η αποκάλυψη τμήματος ορθογώνιας κατασκευής, τοιχογραφημένης εξωτερικά, το σχήμα και η θέση της οποίας παραπέμπουν σε βωμό. Κατά μήκος της νότιας πλευράς της κατασκευής, σε καμένο αυτή τη φορά στρώμα και πάνω στο δάπεδο της αυλής, βρέθηκαν πέντε τουλάχιστον ζεύγη κεράτων αίγαγρων καθώς και τέσσερα πήλινα αγγεία, χαρακτηριστικά προϊόντα του φημισμένου τοπικού κεραμικού εργαστηρίου της Κυδωνίας. Η χρονολόγηση των αγγείων στο α’ μισό του 13ου αι. π.Χ. δηλώνει τον ακριβή χρόνο του εντυπωσιακού επεισοδίου που αποκαλύπτεται στη θέση αυτή και το οποίο σφραγίστηκε από μεγάλη πυρκαγιά. Είναι επιβεβαιωμένο, άλλωστε, και από άλλες ανασκαφές στον λόφο Καστέλλι ότι κατά το χρονικό αυτό διάστημα μεγάλη πυρκαγιά κατέστρεψε την εγκατάσταση, όμοια με αυτή που συνέβη στο παλαιότερο νεοανακτορικό κέντρο το 1450 π.Χ.\nΤον τελετουργικό χαρακτήρα του ανασκαπτόμενου χώρου ενισχύουν και τα ευρήματα των μεταγενέστερων περιόδων (12ου και 8ου αι. π.Χ.)”.\n(Χανιώτικα νέα - 3/2/2010)\nΠλατεία Ελευθερίας ή Δικαστηρίων όπως έχουμε συνηθίσει να τη λέμε, χθες μετά τα μεσάνυχτα. Τα καταστήματα αρχίζουν να κλείνουν, καθώς φεύγουν και οι τελευταίοι πελάτες. Το κρύο γίνεται ανυπόφορο και η υγρασία «τσακίζει» κόκκαλα. Μοναδικά «ζωντανά» είναι πέντε τετράποδα που σχηματίζουν αγέλη.\nΠλατεία Τάλω, προχθές το βράδυ. Θαμώνες του λιμανιού, παρκάρουν τα οχήματά τους και κατευθύνονται προς τις ταβέρνες και τα μπαρ. Όχι όμως και μια αγέλη 6-7 σκύλων, που γαβγίζουν απειλητικά σε ορισμένους διερχόμενους και στη συνέχεια απομακρύνονται προς τη Νέα Χώρα.\nΑυτά τα σκυλιά δεν είναι τα μοναδικά αδέσποτα στην πόλη. Δεκάδες άλλα συναντά κανείς σε γειτονιές των Χανίων αλλά και στην ύπαιθρο. Κάποια μεγάλωσαν αδέσποτα, τα περισσότερα βρέθηκαν στο δρόμο όταν τα βαρέθηκαν οι ιδιοκτήτες τους. Ένας φίλος λέει ότι το αδέσποτο, το ξεχωρίζεις από το γεγονός ότι δεν θα διασχίσει το δρόμο όταν περνάνε αυτοκίνητα. Θα λειτουργήσει σαν άνθρωπος καθώς έχει μάθει τους κανόνες του δρόμου. Αντίθετα, το σκυλί από… σπίτι, ενδεχομένως να προσπαθήσει να περάσει το δρόμο, χωρίς να εκτιμήσει ότι μπορεί να πέσει θύμα τροχαίου ατυχήματος.\nΤο σίγουρο είναι ότι το πρόβλημα με τα αδέσποτα ζώα έχει πάρει ανησυχητικές διαστάσεις στα Χανιά. Σαν να υπάρχει μια περίεργη δύναμη που σε ημερήσια βάση «εμπλουτίζει» τους δρόμους της πόλης με νέα σκυλιά.\nΑς φανταστούμε, λοιπόν, τι θα γινόταν αν δεν υπήρχαν οι φιλοζωικοί σύλλογοι της πόλης που καθημερινά μαζεύουν και περιθάλπουν αδέσποτα ζώα. Μάλλον θα είχαμε «πνιγεί» στα αδέσποτα.\nΕδώ, ωστόσο, έρχεται η ευθύνη των Δήμων.\nΤόσα χρόνια γίνονται συσκέψεις επί συσκέψεων, συνεδριάσεις επί συνεδριάσεων, συζητήσεις επί συζητήσεων με θέμα την εύρεση χώρου για τη δημιουργία δημοτικού κυνοκομείου και αποτέλεσμα… μηδέν. Στο φύλλο των «Χανιώτικα νέων» της Δευτέρας 1 Φεβρουαρίου 2010 δημοσιεύτηκε ότι είχε βρεθεί κάποιο σημείο μέσα στο Ναύσταθμο μετά από προσπάθειες της Τοπικής Ενωσης Δήμων και Κοινοτήτων (ΤΕΔΚ) Νομού Χανίων, και αναμένονταν η θετική απόφαση του Γενικού Επιτελείου Ναυτικού (ΓΕΝ), ωστόσο ο Ναύσταθμος φαίνεται να άλλαξε απόφαση και να χωροθέτησε σε άλλο σημείο το κυνοκομείο για το οποίο όμως υπάρχουν αντιδράσεις.\nΠάντως, το πρόβλημα των αδέσποτων αρχίζει να παίρνει ιδιαίτερα μεγάλες διαστάσεις. Οπότε, ας προβληματιστούμε όλοι: φορείς και πολίτες. Η εύρεση χώρου για τη δημιουργία κυνοκομείου είναι υπόθεση που πρέπει να μπει σε προτεραιότητα. Σε άλλες πόλεις της Ελλάδας, όπως στη Λάρισα, το έχουν καταφέρει. Εδώ, γιατί όχι; Πότε, επιτέλους, με τη συναίνεση βεβαίως των πολιτών θα βρεθεί μια ουσιαστική λύση για ένα πρόβλημα που αν δεν λυθεί τώρα, θα γίνει ακόμα πιο έντονο στο εγγύς μέλλον;\n"Εφυγε " ο Κώστας Αξελός. Μια διάλεξη του σημαντικ...


The AI Rush by Jean-Baptiste Dumont 3165861 views\nAI and Machine Learning Demystified... by Carol Smith 4377525 views\n10 facts about jobs in the future by Pew Research Cent... 1402869 views\nHarry Surden - Artificial Intellige... by Harry Surden 1058293 views\nInside Google's Numbers in 2017 by Rand Fishkin 1620148 views\nPinot: Realtime Distributed OLAP da... by Kishore Gopalakri... 842386 views\n1. Μεταγραφή, μετάφραση – Έκφραση της γενετικής πληροφορίας Η σύνθεση των πρωτεϊνών γίνεται στα ριβοσώματα του κυττάρου. H σειρά των αμινοξέων στις πρωτεΐνες καθορίζεται από τις γενετικές πληροφορίες που περιέχονται στα γονίδια. Δεν είναι δυνατόν όμως να μεταφέρεται ολόκληρο το DNA στα ριβοσώματα. Κάθε φορά, που απαιτείται η σύνθεση μιας πρωτεΐνης, το τμήμα του DNA (γονίδιο) που φέρει την πληροφορία για τη σύνθεσή της μεταφέρεται από το DNA στα ριβοσώματα μέσω του mRNA. Η διαδικασία αυτή ονομάζεται μεταγραφή.\n2. Το mRNA που συντίθεται πρέπει να περιέχει τη γενετική πληροφορία για τη σειρά των αμινοξέων της συγκεκριμένης πρωτεΐνης. Για να γίνει αυτό, το συγκεκριμένο τμήμα του DNA ξετυλίγεται και η μία αλυσίδα απομακρύνεται από την άλλη. Απέναντι από τις αζευγάρωτες πλέον αζωτούχες βάσεις των δεοξυριβονουκλεοτιδίων της μιας αλυσίδας τοποθετούνται, κατά μία συγκεκριμένη φορά, ελεύθερα ριβονουκλεοτίδια που διαθέτουν τις συμπληρωματικές αζωτούχες βάσεις. Έτσι, απέναντι από την αδενίνη, τη θυμίνη, τη γουανίνη και την κυτοσίνη του DNA τοποθετούνται ελεύθερα ριβονουκλεοτίδια που φέρουν ουρακίλη, αδενίνη, κυτοσίνη και γουανίνη αντίστοιχα. Στη συνέχεια, τα ριβονουκλεοτίδια ενώνονται μεταξύ τους, σχηματίζοντας ένα μόριο mRNA στο οποίο έχει πλέον καταγραφεί η γενετική πληροφορία ως αλληλουχία ριβονουκλεοτιδίων. Το μόριο αυτό απομακρύνεται και οι συμπληρωματικές αζωτούχες βάσεις των δύο αλυσίδων του DNA ενώνονται και πάλι. https://www.youtube.com/watch?v=b21yL6UCxLs http://photodentro.edu.gr/v/item/ds/8521/6670\n3. Κάθε τμήμα του μορίου DNA που έχει τη δυνατότητα να μεταγραφεί ονομάζεται γονίδιο. Τα περισσότερα γονίδια περιέχουν την πληροφορία για τη σύνθεση μιας πρωτεΐνης. Το γονίδιο αποτελεί τη στοιχειώδη μονάδα της γενετικής πληροφορίας που μεταβιβάζεται από τους γονείς στα παιδιά τους. Με τη μεταγραφή δεν παράγεται μόνο mRNA. Διάφορα τμήματα του DNA μεταγράφονται με τον ίδιο τρόπο, για να συντεθούν και άλλα μόρια RNA, το μεταφορικό RNA (tRNA) και το ριβοσωμικό RNA (rRNA). Το mRNA που προκύπτει από τη μεταγραφή προσδένεται σε ένα ριβόσωμα, για να ξεκινήσει η διαδικασία της μετάφρασης (πρωτεϊνοσύνθεση), από την οποία θα προκύψει τελικά η πρωτεΐνη. Στην πρωτεϊνοσύνθεση είναι απαραίτητη η συμμετοχή και των τριών ειδών RNA. Το ένα άκρο του mRNA συνδέεται με ένα μόριο rRNA του ριβοσώματος χάρη στη συμπληρωματικότητα των αζωτούχων βάσεων. Στη συνέχεια, κατάλληλα μόρια tRNA, τα οποία εμφανίζουν επίσης συμπληρωματικότητα με το mRNA, μεταφέρουν διαδοχικά στο ριβόσωμα συγκεκριμένα αμινοξέα. Κάθε αμινοξύ συνδέεται με χημικό δεσμό με το επόμενο και έτσι σχηματίζεται η συγκεκριμένη πρωτεΐνη. https://www.youtube.com/watch?v=vveZvxwjh6k\n4. Οι διαδικασίες της αντιγραφής, της μεταγραφής και της μετάφρασης γίνονται με τη βοήθεια ειδικών ενζύμων. Οι διαδικασίες αυτές συνοψίζονται στο Κεντρικό Δόγμα της βιολογίας, που περιγράφει τη ροή της γενετικής πληροφορίας. http://photodentro.edu.gr/v/item/ds/8521/3098


Η Πνευματική Σχέση Δασκάλου - Μαθητή - WyrdWalker's Path\nΗ Πνευματικη Σχεση Δασκαλου - Μαθητη\nΟ Πνευματικός Δάσκαλος είναι κάποιος που λειτουργεί ως οδηγός κατά τη διάρκεια του ταξιδιού της ψυχής μας, παρέχοντας πληροφορίες, μεθόδους, συντονισμούς και μαθήματα που μας βοηθούν να συνειδητοποιήσουμε το όνειρό μας. Όλα αυτά βοηθούν να ενισχύσουμε τη σύνδεσή μας με την Πηγή της Ψυχής και του Πνεύματός μας.\nΟι Πνευματικοί Δάσκαλοι έρχονται με πολλές διαφορετικές μορφές, από γνωστούς γκουρού μέχρι τους προσωπικούς συμβούλους. Το να είστε κομμάτι μιας πνευματικής σχέσης Δασκάλου-Μαθητή μπορεί να προκαλέσει μεγάλη αλλαγή στη ζωή σας, οπότε είναι σημαντικό να γνωρίζετε συνειδητά σχετικά με ποιον συν-εργάζεστε, για πόσο καιρό και για ποιο σκοπό. Είναι επίσης μια σχέση που μπορεί εύκολα να υποφέρει από παρερμηνείες και άστοχες προβολές.\nΠαρακάτω υπάρχουν μερικές κατευθυντήριες γραμμές και σκέψεις για τη διαμόρφωση μιας υγιούς και συνειδητής σχέσης με έναν Πνευματικό Δάσκαλο:\n1. Οι Πνευματικοί Δάσκαλοι είναι ανθρώπινα όντα.\nΈχουν τα δικά τους πλεονεκτήματα, αδυναμίες, ζητήματα, φόβους, ελπίδες. Κάνουν λάθη. Δεν είναι αλάνθαστοι. Μερικές φορές περιμένουμε οι Πνευματικοί μας Δάσκαλοι να είναι υπερ-άνθρωποι, αλλά αυτό είναι μια προβολή στην οποία κανείς δεν μπορεί να ανταποκριθεί. Εάν θεωρείτε τους Δασκάλους σας υπεράνω των ανθρώπινων αδυναμιών, θα σας αποδείξουν σε κάποιο βαθμό ότι αυτό είναι μια αναληθής προσδοκία. Αυτό μπορεί να οδηγήσει σε συναισθήματα που κυμαίνονται από την απογοήτευση έως και την προδοσία. Όταν συμβεί αυτό, ελέγξτε εάν αποτελεί εμφανή παραβίαση της μεταξύ σας συμφωνίας ή εάν ήταν μια υπόθεση που είχατε και αποδείχθηκε αναληθής. Υπό αυτό το σκεπτικό, προσεγγίστε την κατάσταση αναλόγως.\n2. Οι Πνευματικοί Δάσκαλοι δεν είναι υποκατάστατα της δικής σας προσωπικής Δύναμης.\nΈνα πνευματικό μονοπάτι θα προκαλέσει τα όριά σας και θα σας κάνει να αμφισβητήσετε τις υποθέσεις σας για τον εαυτό σας και την πραγματικότητα. Μπορεί να είναι δύσκολο να γίνει διάκριση ανάμεσα σε ό, τι δεν είναι προσωπική σας αλήθεια και ό,τι είναι άβολα άγνωστο σε σας.\nΈνας τρόπος για να διατηρήσετε την προσωπική σας δύναμη σε αυτές τις περιστάσεις είναι να αποκτήσετε γνώση οποιασδήποτε επιλογής κάνετε και να μάθετε από τα αποτελέσματα. Έχοντας έναν Πνευματικό Δάσκαλο σας βοηθά να αναπτύξετε τον εσωτερικό Δάσκαλό σας, τη δική σας Σοφία και την αίσθηση της προσωπικής κατεύθυνσης. Ο εσωτερικός Δάσκαλός σας θα σας διδάξει μέσω επιτυχιών καθώς και μέσα από τα λάθη. Το πνευματικό μονοπάτι παρέχει άφθονες ευκαιρίες και για τα δύο.\n3. Ο Πνευματικός Δάσκαλος δεν είναι πάντα σωστός (θυμηθείτε δεν είναι αλάνθαστος ή σούπερ-άνθρωπος).\nΗ προοπτική τους έχει όρια. Φιλτράρετε τα πάντα μέσα από το προσωπικό σας “αληθειόμετρο” και να έχετε κατά νου ότι ενώ δεν είναι συνήθως σκόπιμο από την πλευρά του Δασκάλου, οι ανακριβείς σκέψεις μπορούν να φανούν πολύ αποτελεσματικές στην ενίσχυση της αίσθησης της προσωπικής σας αλήθειας αρκεί να διατηρείτε την προσωπική σας Δύναμη .\nΌταν σκέφτεστε ότι η σκέψη ενός Δασκάλου για εσάς μπορεί να είναι ανακριβής, συνεχίστε να την λαμβάνετε υπόψη, καθώς θα μπορούσε κάλλιστα να είναι ένα προσωπικό σας τυφλό σημείο. Αν όμως με την πάροδο του χρόνου η σκέψη αυτή αποτύχει να αποδειχθεί αληθινή, νιώστε ελεύθεροι να το βάλετε στο κουτάκι “Ευχαριστώ αλλά... όχι”.\n4. Δεν τους χρειάζεστε - ό, τι χρειάζεστε είναι μέσα σας.\nΈνας αληθινός Πνευματικός Δάσκαλος δεν θα προωθήσει ποτέ την εξάρτηση σας από αυτούς ή τις μεθόδους τους (εκτός αν συμμετέχετε σε μια επίσημη εκπαίδευση γενεαλογικού χαρακτήρα που συχνά έχει αυστηρότερα πρωτόκολλα και απαιτεί την τήρηση των καθιερωμένων μεθόδων). Υπάρχουν πολλά μονοπάτια για την Πηγή, και η δική σας Ψυχή είναι ο πραγματικός οδηγός σας εκεί. Ό, τι σέβεστε και αγαπάτε για το Δάσκαλό σας - το έχετε και εσείς. Ο Δάσκαλός σας θα είναι συχνά μια θετική προβολή των δικών σας ικανοτήτων. Στην συνεργασία με το Δάσκαλό σας αναπτύσσετε τη δική σας προσωπική έκφραση αυτών των ικανοτήτων.\nΕάν διαπιστώσετε ότι ο Δάσκαλός σας είναι ξεχωριστός με κάποιο τρόπο και πέρα από την ανθρώπινη εμπειρία και επομένως πέρα από οτιδήποτε μπορείτε να δημιουργήσετε, θυμηθείτε ότι, παρότι δεν μπορείτε να βιώσετε με τον ίδιο τρόπο αυτό που ο Δάσκαλος σας διδάσκει και δεν μπορείτε να το εκφράσετε με τον ίδιο τρόπο, εξακολουθείτε να το έχετε μέσα σας. Χρησιμοποιήστε την έμπνευση που σας χαρίζει αυτή η σχέση για να αναπτύξετε τις ιδιότητες που θαυμάζετε, μέσα σας.\n5. Ένα ισχυρό ενεργειακό πεδίο δεν αποτελεί προϋπόθεση για ένα καλό Πνευματικό Δάσκαλο.\nΥπάρχουν πολλά παραδείγματα αυτοαποκαλούμενων «γκουρού» που έχουν ισχυρά ενεργειακά πεδία, συνήθως με μια ελκυστική αίσθηση υψηλής δόνησης, και που χρησιμοποιούν το ενεργειακό τους χάρισμα για να υπηρετήσούν την προσωπική τους ατζέντα. Η ανάπτυξη της σχέσης ενέργειας-σώματος και η ανάπτυξη της ακεραιότητας και της σοφίας μπορούν να είναι (και είναι) ανεξάρτητα πράγματα.\nΕάν διαπιστώσετε ότι πρέπει να ψάξετε δικαιολογίες για την ατομική συμπεριφορά ενός Δασκάλου, για παράδειγμα, αποδίδοντάς του περισσότερα θετικά απ' ότι αμφιβολίες συγκριτικά με κάποιον άλλον μόνο και μόνο επειδή "ο Δάσκαλος είναι πνευματικός άνθρωπος", αυτό αποτελεί σοβαρή ένδειξη αυτής της περίπτωσης. Βεβαιωθείτε ότι το άτομο με το οποίο εργάζεστε έχει προσωπική ακεραιότητα, διατηρεί επαγγελματικά όρια και δεν θέτει σε κίνδυνο τα δικά σας όρια.\n6. Οι Πνευματικοί Δάσκαλοι δεν είναι εδώ για να μας κάνουν να νιώθουμε καλά.\nΗ πνευματική αφύπνιση χρειάζεται ψυχολογικό σθένος. Είναι τόσο μια θαυμάσια όσο και μια προκλητική διαδικασία. Η δουλειά του Πνευματικού Δασκάλου είναι να υπηρετήσει την αφύπνιση της αληθινής φύσης της Ψυχής σας. Δεν πρόκειται πάντα να κάνουν ή να λένε πράγματα που σας αρέσουν ή που θα ακουστούν ωραία εκείνη τη στιγμή. Κάποια στιγμή οι Πνευματικοί Δάσκαλοι μπορούν να δώσουν σκληρά μαθήματα. Ρωτήστε τον εαυτό σας αν θέλετε ένα περιβάλλον θεραπείας και φροντίδας ή ένα περιβάλλον πνευματικής αφύπνισης και αναζητήστε ανάλογα τα κατάλληλα πλαίσια.\n7. Πολλές σχέσεις Δασκάλου- Μαθητή είναι προσωρινές.\nΟ σκοπός της σχέσης Δασκάλου- Μαθητή είναι να σας βοηθήσει να αναπτύξετε τη δική σας, εν τέλει αυτόνομη, σοφία και δεξιότητες. Θα έρθει η ώρα που, για να ασκήσετε και να αναπτύξετε περαιτέρω την αυτονομία σας, θα πρέπει να είστε πραγματικά αυτόνομοι. Όταν συμβαίνει αυτό, ευχαριστήστε το Δάσκαλό σας και κάντε ό, τι χρειάζεστε για να κλείσετε και να αφήσετε τη σχέση.\nΌταν μια σχέση διαρκεί περισσότερο από όσο είναι προς το συμφέρον του Μαθητή ή του Δασκάλου, θα τεθούν σε ισχύ δυνάμεις που τελικά θα καταστήσουν αδύνατη τη παραμονή στη σχέση αυτή. Θα υπάρξει κάποιου είδους πτώση, ή οι καταστάσεις θα αλλάξουν καθιστώντας δύσκολο ή αδύνατο να συνεχιστεί αυτή η σχέση. Εάν νιώθετε ότι η σχέση επίκειται αλλαγής αλλά αγνοείτε αυτό το συναίσθημα, δοκιμάστε να πιέσετε προς αυτή την κατεύθυνση.\n8. Η σχέση ανάμεσα σε έναν Πνευματικό Δάσκαλο και έναν Μαθητή είναι οικεία και όχι απρόσωπη.\nΟ Πνευματικός Δάσκαλος και ο Μαθητής δεν θα πρέπει να προσπαθούν να εκπληρώσουν προσωπικές ανάγκες μέσω της σχέσης Δασκάλου-Μαθητή. Αυτό δεν μπορεί ποτέ να συμβεί 100% - εν τέλει όλοι είμαστε άνθρωποι - αλλά πρέπει να παρακολουθούμε τις "σχέσεις μας" και να διακρίνουμε πότε μπορεί να υπάρξει σύγκρουση συμφερόντων μεταξύ της σχέσης Δασκάλου-Μαθητή και των προσωπικών συναισθημάτων και προσδοκιών.\nΛάβετε υπόψη ότι οι πολλαπλές σχέσεις (Δάσκαλος και φίλος, για παράδειγμα) κάνουν πιο περίπλοκες τις σχέσεις. Το πώς κάποιος αλληλεπιδρά με εσάς ως Δάσκαλος σε οποιαδήποτε δεδομένη περίσταση μπορεί να διαφέρει από το πώς θα αλληλεπιδρούσε μαζί σας ως φίλος και αν βλέπετε το άτομο αυτό ταυτόχρονα ως Δάσκαλο και φίλο, μπορεί τελικά να υπάρξει μια αίσθηση προδοσίας σε ένα από τα δυο είδη σχέσης όταν προκύψουν οι ανάλογες περιστάσεις.\nΜέρος της διαδικασίας της πνευματικής αφύπνισης είναι η πρόσβαση στην ικανότητά σας να “πέσετε” αλλά και να εκφράσετε την Αγάπη και τη δική σας Δύναμη Ζωής. Αυτό μπορεί να περιλαμβάνει βαθιά ανοίγματα της καρδιάς σας. Αυτά τα συναισθήματα μπορούν μερικές φορές να προβληθούν σε όποιον είσαστε πνευματικά δεσμευμένοι - Δάσκαλοι, άλλοι Μαθητές - καθώς προσεγγίζουμε την αφύπνιση της Καρδιάς μας με ρομαντικό ενδιαφέρον.\nΑντίστροφα, μερικές φορές οι Δάσκαλοι έχουν ανεκπλήρωτες ανάγκες προσωπικής οικειότητας που προβάλλουν στους μαθητές τους. Θυμηθείτε ότι η σχέση είναι οικεία και μπορεί να είναι μία από τις λίγες στενές σχέσεις που έχετε. Μπορεί να είναι δελεαστικό μερικές φορές να προσπαθήσετε να μεταστρέψετε αυτή την απρόσωπη οικειότητα σε προσωπική οικειότητα.\nΣε αυτή τη περίπτωση συνίσταται να έχετε μια γενικότερη πολιτική όπου οι σχέσεις σας με τους Δασκάλους σας και τους Μαθητές σας δεν θα γίνονται ποτέ ρομαντικές. Ας υποθέσουμε ότι κάποιος έρχεται στη ζωή σας ως Δάσκαλος ή Μαθητής. Θεωρείστε ότι δεν πρέπει να γίνει ο ρομαντικός σύντροφός σας και ενεργήστε αναλόγως. Οποιαδήποτε ρομαντικά συναισθήματα ανακύψουν είναι δείκτες της δικής σας αφύπνισης της Αγάπης και μπορείτε να βρείτε έναν κατάλληλο σύντροφο για να εξερευνήσετε αυτά τα συναισθήματα.


by/ 0 Comments / 4 View / 15/05/2021\nΠερισσότερο του ενός τετάρτου των ενηλίκων στην Ευρωπαϊκή Ενωση δήλωναν τον Φεβρουάριο και Μάρτιο 2021 ότι δεν είναι πιθανόν να κάνουν εμβόλιο κατά της Covid-19, όταν θα τους δοθεί η ευκαιρία, σύμφωνα με έρευνα που δημοσιεύθηκε σήμερα.\nΤα αποτελέσματα δείχνουν επίσης ότι υπάρχει ισχυρή σχέση ανάμεσα στην διστακτική στάση απέναντι στο εμβόλιο και την χρήση των μέσων κοινωνικής δικτύωσης, ιδιαίτερα όταν τα μέσα κοινωνικής δικτύωσης αποτελούν την κύρια πηγή ενημέρωσης, σύμφωνα με το Eurofound.\nΟι Βούλγαροι εμφανίζονται οι πλέον απρόθυμοι, με το 67% των ενηλίκων να δηλώνει ότι δεν είναι πιθανό ή δεν είναι καθόλου πιθανό να εμβολιασθεί, ενώ στην Ιρλανδία, μόνο των 10% δήλωνε ότι δεν θα κάνει εμβόλιο.\nΟ βασικός παράγοντας επιρροής στην απροθυμία εμβολιασμού ήταν ο χρόνος χρήσης των μέσων κοινωνικής δικτύωσης και το μέσο που χρησιμοποιείται. Το ποσοστό φτάνει στο 40% στους χρήστες για τους οποίους τα μέσα κοινωνικής δικτύωσης είναι η βασική πηγή ενημέρωσης.


Σε επιφυλακή για την επιδείνωση του καιρού ο Δήμος Δράμας - Χρονικά της Δράμας\nΑρχική Δράμα Σε επιφυλακή για την επιδείνωση του καιρού ο Δήμος Δράμας\nΣε επιφυλακή για την επιδείνωση του καιρού ο Δήμος Δράμας\nΤα πρώτα προβλήματα λόγω παγετού στον ορεινό όγκο\nΜιλάει στα «Χ» ο Αντιδήμαρχος Πολιτικής Προστασίας κ. Μ. Μουρβετίδης\nΠραγματοποιήθηκε την Παρασκευή 27 Νοεμβρίου με τηλεδιάσκεψη, μετά από πρόσκληση του Δήμου Δράμας, το Συντονιστικό Όργανο Πολιτικής Προστασίας ενόψει της επιδείνωσης των καιρικών φαινομένων. Στη διαδικτυακή σύσκεψη που έγινε με τον επικεφαλής της Πολιτικής Προστασίας του Δήμου Δράμας και αρμόδιο Αντιδήμαρχο Μιχάλη Μουρβετίδη συμμετείχαν εκπρόσωποι της Αστυνομίας, της Πυροσβεστικής, της Π.Ε. Δράμας, της ΔΕΥΑΔ, του Συλλόγου Εφέδρων Καταδρομέων κτλ.\n«Στη σύσκεψη πραγματοποιήθηκε ενημέρωση για τον βαθμό ετοιμότητας στον οποίο βρίσκονται οι υπηρεσίες. Η ΔΕΥΑΔ ενημέρωσε ότι έχει προχωρήσει στον καθαρισμό των φρεατίων σε κεντρικά και περιφερειακά σημεία του Δήμου Δράμας. Ο Δήμος Δράμας ενημέρωσε ότι έχει σε επιφυλακή μόνιμο προσωπικό του και διαθέτει δύο οχήματα 4Χ4 που μπορούν να χρησιμοποιηθούν για την αντιμετώπιση της κακοκαιρίας» είπε στα «Χ» ο Αντιδήμαρχος Πρασίνου και Πολιτικής Προστασίας κ. Μιχάλης Μουρβετίδης.\nΟ Δήμος Δράμας προκειμένου να ανταπεξέλθει στις ανάγκες παρεμβάσεων που πιθανόν να χρειαστούν για την αντιμετώπιση προβλημάτων από την κακοκαιρία, έχει αναθέσει μετά από διαγωνισμό σε εργολάβο τον εκχιονισμό του διαδημοτικού δικτύου και των οικισμών του ορεινού όγκου (Σκαλωτή, Δενδράκια, δρόμος Μακρυπλαγίου, δρόμος Βαθυλάκου κτλ.) πλην των δρόμων που ανήκουν στο επαρχιακό και εθνικό δίκτυο που είναι στην ευθύνη της Περιφέρειας Ανατολικής Μακεδονίας και Θράκης η οποία έχει αναθέσει σε ανάλογο εργολάβο τον καθαρισμό του οδικού δικτύου. Ο ανάδοχος του έργου διαθέτει δυο αλατιέρες σε οχήματα unimog, ένα γκρέιτερ, έναν φορτωτή και φυσικά παρέχει και τις απαιτούμενες ποσότητες αλατιού. Παράλληλα, η Περιφερειακή Ενότητα Δράμας έχει την ευθύνη για τα ρέμματα και τις δυο ιρλανδικές γέφυρες που βρίσκονται περιφερειακά του αστικού ιστού της πόλης.\n«Το πρώτο περιστατικό για τη φετινή περίοδο έγινε τις προηγούμενες ημέρες στο Τουλουμπάρι, όπου λόγω του παγετού ένα αυτοκίνητο έφυγε εκτός δρόμου σε κάποια στροφή. Ευτυχώς, δεν υπήρξαν ζημιές ή τραυματισμοί» είπε ο Αντιδήμαρχος Πρασίνου και Πολιτικής Προστασίας στα «Χ».\nΚατά την περσινή περίοδο, τα περισσότερα προβλήματα από την κακοκαιρία είχαν παρουσιαστεί στον ορεινό όγκο του Δήμου Δράμας. Στο Μακρυπλάγι υπήρξαν δυο επείγοντα περιστατικά αλλά και εκεί που υπήρξαν έντονες χιονοπτώσεις όπως στη Σκαλωτή και το Λιβαδερό. Προβλήματα μέσα στην πόλη δεν υπήρξαν ιδιαίτερα, εάν εξαιρεθούν οι πλημμύρες που παρουσιάστηκαν στις δυο ιρλανδικές γέφυρες, πίσω από το LIDL και στον περιφερειακό δρόμο που οδηγεί στην περιοχή του Αρκαδικού, φαινόμενο που είναι μάλλον σύνηθες τα τελευταία χρόνια.\n«Είμαστε σε ετοιμότητα για την περίοδο που ακολουθεί και έχουμε άμεση ενημέρωση από τους προέδρους των κοινοτήτων αλλά και από πολίτες που κατοικούν στον ορεινό όγκο, γιατί από εκεί ξεκινούν τα πρώτα και πιο σημαντικά προβλήματα» εξηγεί ο κ. Μουρβετίδης και προσθέτει ότι στο πλαίσιο της προετοιμασίας για την επιδείνωση των καιρικών φαινομένων τις προηγούμενες ημέρες και για πρώτη φορά τα τελευταία χρόνια ο Δήμος Δράμας καθάρισε όλη την αύλακα που βρίσκεται περιμετρικά του Κορυλόβου.\nΧθες μάλιστα τοποθετήθηκαν αλατιέρες και «μαχαίρια» στα 2 οχήματα 4Χ4 που διαθέτει ο Δήμος Δράμας για τον καθαρισμό εντός του αστικού ιστού της πόλης.\nΠροηγούμενο άρθροΕλπιδοφόρα τα αποτελέσματα από τους τελευταίους ελέγχους στη Δράμα\nΕπόμενο άρθροΠαραλήφθηκαν 84 νέοι πράσινοι κάδοι τη Δευτέρα από τον Δήμο Δράμας\nΣύνταξη Στρατολογικού πίνακα αρρένων οι οποίοι έχουν γεννηθεί το έτος 2006 (κλάση 2027)\nΣε διαγωνισμό το έργο των κερκίδων του δημοτικού σταδίου, πιθανώς μέχρι το καλοκαίρι


Προβλήματα σχετικά με την ιστοσελίδα - Σελίδα 2\nΠροβλήματα σχετικά με την ιστοσελίδα\nΑπ: Προβλήματα σχετικά με την ιστοσελίδα\nαπό Eladir Την / Το Τετ 15 Απρ 2009, 6:36 pm\nΣωστος, δικο μου λαθος\nαπό madridismo Την / Το Τρι 12 Μάης 2009, 9:47 pm\nΕίναι σήμερα λίγο περίεργο το forum?Το σήμα της Ρεάλ που δείχνει τα new post είναι πάνω στο σήμα της κάθε κατηγορίας.\nΈχει κανένας άλλος το ίδιο πρόβλημα?\nαπό Sergio Ramos Την / Το Τρι 12 Μάης 2009, 10:01 pm\nΑυτό το παρατήρησα και εγώ... Θα διορθωθεί δεν είναι τίποτα σοβαρό.\nαπό billybiros Την / Το Τετ 13 Μάης 2009, 1:08 am\nαπό madridismo Την / Το Τετ 13 Μάης 2009, 1:22 am\nΟκ όλα μια χαρά!\nαπό XDot Την / Το Πεμ 23 Σεπ 2010, 10:13 pm\nοπως παρατηρησατε μερικες εικονες δεν εμφανιζονται..το tinypic διαβασα καπου οτι σταματαει τη λειτουργια του και για αυτο ολες οι εικονες ειναι down..τωρα πως θα γινει η αντικατασταση τους δε ξερω..ελπιζω να οι διαχειριστες να εχουν κρατησει καποιες φοτος κλπ..\nαπό billybiros Την / Το Πεμ 23 Σεπ 2010, 11:14 pm\nΤωρα το είδα και είναι κάτι που το φοβόμουν από καιρό.\nΓια τις περισσότερες ναι - υπάρχει αντίγραφο - αλλά όχι για όλες.\nΘα αργήσουν λίγο να φορτωθούν όλες και γενικός θέλει αρκετή δουλίτσα.\nΘα ξεκινήσουμε με τις βασικές - αλλά δυστυχώς αυτές στα post και ειδικά αυτές με τα logos θέλουν πολύ δουλειά.\nΔεν ξέρω ακόμα πως θα το κάνουμε - όποιος θέλει πάντως να βοηθήσει στο ανέβασμα ας στείλει pm.\nαπό XDot Την / Το Πεμ 23 Σεπ 2010, 11:36 pm\nυπαρχουν διαφορα site οπως imgur\nισως το καλυτερο θα ηταν να ανεβαινουν απο το φορουμ σαν default ή ισως αν φτιαξει καποιος ενα photobucket account που δε σβηνονται..\nαπό billybiros Την / Το Πεμ 23 Σεπ 2010, 11:47 pm\nΤο θέμα είναι ότι πρέπει να βρεθεί ένας πιο αξιόπιστος χώρος για upload και ότι πρέπει να ανέβουν και να διορθωθούν όλες μια - μια.\nΌτι υπάρχει από fotos στο site είναι δουλειά μηνών και ειδικά στα logos.\nΘα χρειαστεί αρκετό χρόνο να επανέλθουν όλα.\nαπό XDot Την / Το Παρ 24 Σεπ 2010, 12:05 am\nαν πας στη σελιδα του tinypic λεει\nοποτε ολα τα λινκς δουλευουν και μπορουν να ανεβουν μεσω του photobucket..αμα ειναι μαζεψε ολα τα λινκ και φτιαξε ενα account στο photobucket και ανεβασε τα.\nedit:στο photobucket εκει στο upload δες που λεει more upload tools-->by web και κανεις εκει copy paste τα λινκ\nαπό billybiros Την / Το Παρ 24 Σεπ 2010, 12:24 am\nΈτσι όπως έχει γίνει πρέπει να ξανανέβουν όλα ένα-ένα.\nΑπό την άλλη - άλλα φαίνονται προς τα παρόν οκ (είναι η cache) την οποία δεν σβήνω - αλλά θα πρέπει να ξαναγίνουν όλα από την αρχή.\nΔεν είναι κάτι δύσκολο - απλά χρειάζεται πάρα πολύ χρόνο και τα παλιά ποστ θα μείνουν χωρίς images.\nΜιλάμε για απίστευτες ώρες δουλείας.\nΘα επανέλθει το site - απλά θα χρειαστεί μερικές μέρες για να επανέλθει πλήρως.\nαπό MaDriDisM Την / Το Παρ 24 Σεπ 2010, 5:14 pm\nΤο tinypic τελικώς τα γύρισε και τώρα πλέον όλα τα εικονίδια εμφανίζονται κανονικα.\nΠροφανώς θα έπεσαν και τίποτα απειλές για μηνύσεις και συμμορφώθηκαν.\nαπό billybiros Την / Το Παρ 24 Σεπ 2010, 11:38 pm\nΈχουν δημιουργηθεί και 2 mirrors για πάν ενδεχόμενο.\nκάθε φωτογραφία στο site του τύπου:\nαντιστοιχεί σε μια ολόιδια του τύπου:\nαπό billybiros Την / Το Σαβ 25 Σεπ 2010, 10:28 pm\nΚατά λάθος κλειδώθηκαν και κάποια δικαιώματα μετά τη διακοπή και όλοι οι χρήστες δεν μπορούσαν να κάνουν ποστ. Τώρα είναι οκ.\nαπό Lucas Την / Το Δευ 18 Ιουλ 2011, 12:55 am\nΔεν ξερω αν γινεται μονο σε μενα παιδια αλλα εδω καμια 2 βδομαδες οποτε μπαινω στο site, χτυπαει το antivirus μου (avast). Παντα το ειχα εγκατεστημενο και οταν εμπαινα στην σελιδα ποτε δεν εκανε κατι παρομοιο οποτε θεωρησα καλο να το αναφερω εδω. Τι να πω μπορει να εχει να κανει μονο με το PC μου, δεν ξερω.\nΠαντως για να ειμαι πιο συγκεκριμενος εβγαλα screenshot να το checkαρετε..\nαπό billybiros Την / Το Δευ 18 Ιουλ 2011, 1:24 am\nΔεν έχει να κάνει με το site σίγουρα, ότι είναι αφορά το .tk και πάλι έχω αμφιβολία αν είναι όντως κακόβουλο url.\nΧρησιμοποιούμε κάποιο από τα υπόλοιπα ulrs\nείτε αυτά που προωθούν το site:\nΔεν υπάρχει στα σίγουρα κάποιο θέμα με το site.\nαπό Lucas Την / Το Δευ 18 Ιουλ 2011, 2:39 pm\nΕγινε Billy thanks, θα μπαινω απ τα υπολοιπα links αν ειναι.\nαπό MaDriDisM Την / Το Τετ 20 Ιουλ 2011, 4:51 am\nΔεν βλέπω να υπάρχει κάποιο θέμα, εγώ χρησιμοποιώ το Kaspersky και δεν μου βγάζει τίποτα.\nΠιθανότατα είναι κάποιο σφάλμα του avast.


Τροχαίο στη Γλυφάδα: Σε μέλος γνωστής ευκατάστατης οικογένειας ανήκει η Corvette - kriti360.gr\n22 Φεβρουαρίου 2020, 15:33 ΜΜ\nΤροχαίο στη Γλυφάδα: Σε μέλος γνωστής ευκατάστατης οικογένειας ανήκει η Corvette\nΣύμφωνα με πληροφορίες – που ακόμα δεν επιβεβαιώνονται επίσημα- το πολυτελές αυτοκίνητο, το οποίο είναι ανασφάλιστο, ανήκει σε μέλος γνωστής, ευκατάστατης οικογένειας.\nΑπό εκεί και πέρα, οι έρευνες θα επικεντρωθούν στο ποιος οδηγούσε την επίμαχη ώρα του δυστυχήματος.\nΕπιπλέον, υπάρχει μία μαρτυρία, σύμφωνα με την οποία -αμέσως μετά τη σύγκρουση και την παράσυρση του 25χρονου – ο οδηγός του πολυτελούς οχήματος και μία νεαρή γυναίκα, επιβιβάστηκαν σε άλλο αυτοκίνητο και εξαφανίστηκαν.\n“Να παρακαλέσω όποιον έχει δει να πει για το παιδί μου. Θέλω να βρω αυτό τον δολοφόνο που σκότωσε το παιδί μου.\nΤο παιδί μου ζούσε και το παράτησε στην άσφαλτο. Έχουν τα στοιχεία του αυτοκινήτου. Να τιμωρηθεί όπως του αξίζει”.


🌍 7 Πρέπει να επισκεφθείτε μέρη κατά τη διάρκεια Diwali - 2020\nΤο φεστιβάλ των φώτων είναι ένα από τα πιο αναμενόμενα φεστιβάλ στην Ινδία. Μια περίοδος που χαρακτηρίζεται από ευημερία και ευδαιμονία για όλους, το Diwali είναι αληθινά μια υπόθεση gala. Κατά την εκτέλεση pooja και η λατρεία των Θεών αποτελούν αναπόσπαστο κομμάτι του εορτασμού του Diwali, υπάρχουν πολλά περισσότερα σε αυτό το φεστιβάλ παρά αυτό. Φέρνουμε σε σας 7 μέρη που πρέπει να επισκεφτείτε για γιορτές Diwali.\nΗ πόλη των παλατιών, Κολκάτα έχει ένα μοναδικό στυλ για τον εορτασμό Diwali. Η λατρεία της θεάς Kali συμπίπτει με το φεστιβάλ των φώτων. Η πόλη φωτίζεται με κεριά, λάμπες και γήινα διάγια. Επίσης γνωστή ως πόλη της χαράς, η πρωτεύουσα της Δυτικής Βεγγάλης πραγματικά ζει μέχρι το όνομά της κατά τη διάρκεια του Diwali.\nΕκτιμώμενη πτώση: 80.000 σε ένα Lakh\nΕνώ πολλές πόλεις της Ινδίας ισχυρίζονται ότι έχουν την καλύτερη γιορτή Diwali, το Mumbai δεν είναι πίσω σε αυτό. Μια εκτεταμένη μητρόπολη, η Βομβάη θα σας δώσει μια μικτή εμπειρία του Diwali. Το Marine Drive είναι έντονα φωτισμένο με φώτα και προσελκύει πολλούς τουρίστες κατά τη διάρκεια αυτής της περιόδου.\nΟ Χρυσός Ναός φαίνεται εξαιρετικός καθώς φωτίζεται με φώτα. Δεν πρέπει επίσης να ξεχάσουμε να απολαύσουμε την τοπική σπεσιαλιτέ, δηλαδή, κοτόπουλο tikka, βουτύρου masala, κλπ. Με τεράστιο naan.\nΕπίσης γνωστή ως Benaras, πρέπει κανείς να κάνει ένα ταξίδι στο Βαρανάσι, καθώς είναι μία από τις πιο ιερές πόλεις της Ινδίας. Κατά τη διάρκεια του φεστιβάλ του Diwali, όλα τα ghats φωτίζονται με χιλιάδες φώτα και diyas.\nΗ θέα είναι τόσο μαγευτική που δεν μπορείτε απλώς να κοιτάξετε οπουδήποτε αλλού. Το Γκάνγκας aarti για τα καταπληκτικά ghats θα σας κάνει να αισθανθείτε σαν να είστε στον ουρανό. Φροντίστε να μην χάσετε το chaat και καυτερές πικάντικες samosas κατά τη διάρκεια της διαμονής σας στο Benaras. Επίσης, μην χάσετε τις τελετουργικές εκδηλώσεις Dev Diwali για να πάρετε την καλύτερη εμπειρία αυτής της ιερής πόλης.\nΕάν είστε κουρασμένοι από την πολυάσχολη και πολυσύχναστη ζωή της πόλης, τότε μπορείτε να επισκεφθείτε αυτόν τον ήσυχο, γαλήνιο σταθμό λόφων. Εκτός από το ηλιοβασίλεμα, τα βράδια εδώ είναι χαλαρωτικά. Μπορείτε να κάνετε βαρκάδα στη λίμνη Nakki και να απολαύσετε ολιστική επίσκεψη στο πάρκο ειρήνης Brahma Kumaris κατά τη διάρκεια της διαμονής σας στο Όρος Αμπού.\nΟ κατάλογος των επτά τόπων που πρέπει να επισκεφθούν κατά τη διάρκεια του Diwali δεν μπορεί να ολοκληρωθεί χωρίς την αναφορά της πρωτεύουσας της Ινδίας. Όταν πρόκειται για οποιοδήποτε μεγάλο φεστιβάλ, το Νέο Δελχί είναι το μέρος που πρέπει να επισκεφθείτε για όλα τα shopaholics.\nΑπό το χαμηλότατο παζάρι Palika μέχρι τις high-end ζώνες όπως το Select Citywalk, το Δελχί εξυπηρετεί τις ανάγκες όλων όμορφων. Επίσης, μπορείτε να επισκεφθείτε τα σημαντικότερα αξιοθέατα της εθνικής πρωτεύουσας που φωτίζονται με πανέμορφους συνδυασμούς φωτισμών. Το Δελχί φιλοξενεί επίσης μερικά από τα πιο διάσημα melas Diwali στην Ινδία και μπορείτε να τα επισκεφθείτε για μια ωραία εορταστική εμπειρία.\nΕκτιμώμενος αντίκτυπος: 2 lakhs έως 4 lakhs για τα γεγονότα\nΕίμαστε σίγουροι ότι μετά την ανάγνωση αυτού, πρέπει να έχετε αρχίσει να κάνετε τα σχέδια διακοπών σας για την προσεχή εποχή Diwali. Αυτά τα 7 πρέπει να επισκεφθείτε μέρη στην Ινδία κατά τη διάρκεια Diwali θα πρέπει σίγουρα να είναι στο ραντάρ σας. Έτσι απολαύστε και έχετε μια ευτυχισμένη, ευημερούσα και ασφαλή Diwali!


Ευρωζώνη: Η επαγγελία της σύγκλισης, η πραγματικότητα της απόκλισης | Δρόμος Ανοιχτός - Πρωτοβουλία για την συγκρότηση πατριωτικού - δημοκρατικού μετώπου\nΗ μέχρι σήμερα πορεία προς την ευρωπαϊκή ολοκλήρωση πραγματοποιήθηκε χωρίς ποτέ να αντιμετωπισθούν οι θεμελιώδεις αντιθέσεις στο εσωτερικό της ΕΕ. Θεμελιώδεις και πάγιες αντιθέσεις, όχι απλές αποκλίσεις θέσεων, ποικιλία απόψεων, ή έστω ιδεολογικές συγκρούσεις. Αναφερόμαστε σε αντιθέσεις που άπτονται της πολιτικής ενοποίησης, η οποία, άλλωστε, αποτελούσε τον καταληκτικό στόχο του ενοποιητικού εγχειρήματος.\nΤις αντιθέσεις αυτές οι ευρωπαϊκές πολιτικές ελίτ, με την μέχρι σήμερα ακολουθούμενη διαδικασία για την ευρωπαϊκή ολοκλήρωση, δεν θέλησαν να την αντιμετωπίσουν. Παραμερίστηκαν με επιμέλεια, κρύφτηκαν κάτω από το χαλί. Η προώθηση της ολοκλήρωσης ουσιαστικά στηρίχθηκε σε «μη-λύση» των βασικών προβλημάτων. Αυτή η λογική της ολοκλήρωσης ήταν απολύτως σύμφωνη με τη «μέθοδο Μονέ», η οποία στηρίζεται ως γνωστό, στην αλληλουχία κρίσεων.\nΜε τα ίδια τα λόγια του Μονέ «Η Ευρώπη θα συντίθεται μέσω κρίσεων και δεν θα είναι παρά το άθροισμα των λύσεων που η ίδια θα φέρει στις λύσεις αυτές». Η κρίση αποτέλεσε πάντοτε ανάγκη γιατί μόνο έτσι η λύση, ο τελικός συμβιβασμός, επεκτεινόταν και σε άλλους τομείς. Διευρυνόταν το φάσμα των τομέων της κοινής δράσης, βαθαίνοντας την ολοκλήρωση. Αποτέλεσμα αυτής της νεολειτουργικής λογικής ήταν και η διαμόρφωση των ευρωπαϊκών θεσμών κατά τον ίδιο ακριβώς τρόπο με προεξάρχουσα την Κομισιόν.\nΣυνωμοσία των πολιτικών ελίτ\nΟι ευρωπαϊκές πολιτικές ελίτ αντελήφθησαν εγκαίρως ότι η επέκταση της ενοποίησης σε χώρους που παράγουν σύγκρουση και όχι συναίνεση, εκεί δηλαδή όπου διακυβεύεται η ίδια η αυτονομία των κρατών, όπως στους χώρους της ‘υψηλής πολιτικής’ θα υπονόμευε την επιχειρησιακή ικανότητα της υπερεθνικής μεθόδου να ορίσει το κοινό συμφέρον και να το αναδείξει μέσα από συντονισμένες μορφές συλλογικής δράσης.\nΒασίσθηκε, λοιπόν, στην παθητική συναίνεση των πολιτών των ευρωπαϊκών χωρών, οι οποίοι θεώρησαν κατ’ αρχάς αδιάφορα τα γενόμενα, λόγω της σαφούς έλλειψης ενημέρωσης. Κι αυτό, επειδή οι διαδικασίες προώθησης της ολοκλήρωσης γίνονταν (και γίνονται) ‘εξ’ υφαρπαγής’, ‘στα μουλωχτά’. Δευτερευόντως επειδή φαίνεται ότι ‘πείσθηκαν’ μέσω μιας βασικής υπόσχεσης εκ μέρους των ευρωπαϊκών πολιτικών ηγεσιών ότι η ευρωπαϊκή ολοκλήρωση θα έχει θετικές οικονομικές επιδράσεις στην καθημερινότητά τους και στην γενικότερη ευημερία τους. Φθάνει να εγκαταλειφθεί κάθε είδος ‘λαϊκισμού’ που δημιουργεί μόνο προβλήματα στην οικονομία.\nΣε αυτό το πλαίσιο αντιλήψεων, επιλέχτηκε η οικονομία ως ο χώρος που θα επιχειρείτο πρωταρχικά η σύγκλιση των επιμέρους ευρωπαϊκών οικονομιών έτσι ώστε, η πολιτική ενοποίηση θα ακολουθούσε, υπό μια έννοια, ως ώριμος καρπός. Όλες οι εθνικές αρχηγεσίες των επιμέρους χωρών, ειδικά των μεγάλων, γνώριζαν(ουν) ότι η πολιτική ενοποίηση (με όποια μορφή) αποτελεί τη βασική προϋπόθεση, την ικανή και αναγκαία συνθήκη για την λειτουργία μιας οικονομικής και νομισματικής ζώνης με βάση τα ιστορικά πραγματικά χαρακτηριστικά των υπαρχόντων εθνικών κρατών.\nΗ πραγματική σύγκλιση μας νοιάζει\nΜε αυτό τον σχεδιασμό οι ευρωπαϊκές πολιτικές και οικονομικές αρχηγεσίες έθεσαν σε εφαρμογή το σχεδιασμό για την σύγκλιση των οικονομιών των συμμετεχουσών χωρών. Σύμφωνα με τους ιθύνοντες της ΕΕ, η ενίσχυση της βιώσιμης οικονομικής σύγκλισης μεταξύ των κρατών-μελών της ΕΕ κατέχει κεντρική θέση στη διαδικασία της ευρωπαϊκής ολοκλήρωσης και ιδιαίτερα στη συζήτηση για τη εμβάθυνση της Οικονομικής και Νομισματικής Ένωσης (ΟΝΕ).\nΗ σύγκλιση συμβάλλει στην ομαλή λειτουργία της ΟΝΕ και μακροπρόθεσμα στην οικονομική ανάπτυξη και στην κοινωνική και πολιτική συνοχή της ΕΕ στο σύνολό της. Υπάρχουν διαφορετικές διαστάσεις της οικονομικής σύγκλισης στην ΕΕ. Συγκεκριμένα υπάρχει η πραγματική, η ονομαστική, η κυκλική και η διαρθρωτική. Αυτή που μας ενδιαφέρει είναι η πραγματική σύγκλιση.\nΩς πραγματική σύγκλιση ορίζεται η διαδικασία σύγκλισης των εισοδημάτων (κατά κεφαλήν ΑΕΠ) και εξομοίωσης των επιπέδων διαβίωσης. Αυτή συνιστά πολιτικό στόχο κατοχυρωμένο στη Συνθήκη για τη λειτουργία της ΕΕ. Ας δούμε πως εξελίχθηκε ιστορικά η διαδικασία πραγματικής σύγκλισης των χωρών της ΕΕ. Οι 12 χώρες που συμμετείχαν αρχικά στην Ευρωζώνη (ΕΖ-12) παρουσίασαν σε γενικές γραμμές μια πορεία πραγματικής σύγκλισης από το 1960 μέχρι και περίπου την έναρξη της παγκόσμιας χρηματοπιστωτικής κρίσης το 2007-2008.\nΗ σύγκλιση του κατά κεφαλήν ΑΕΠ μπορεί να διακριθεί σε δύο φάσεις:\nΠρώτον, από το 1960 και μέχρι την πετρελαϊκή κρίση του 1973, κατά την οποία το κατά κεφαλήν ΑΕΠ στις περισσότερες χώρες χαμηλότερων εισοδημάτων (π.χ. Ελλάδα, Πορτογαλία και Ισπανία) αυξανόταν με ρυθμό πολύ ταχύτερο από τον αντίστοιχο των χωρών με υψηλότερα εισοδήματα.\nΔεύτερον, από το 1986, με την υπογραφή της Ενιαίας Ευρωπαϊκής Πράξης, μέχρι και την υιοθέτηση του ευρώ το 1999, περίοδο κατά την οποία ο ρυθμός πραγματικής σύγκλισης ήταν πιο υποτονικός.\nΗ ώρα των αποκλίσεων\nΤην περίοδο 2000-09 η διαδικασία σύγκλισης στην Ευρωζώνη παρουσίασε σημάδια κόπωσης, ενώ η κρίση δημόσιου χρέους το 2010 οδήγησε σε έντονη πραγματική απόκλιση μέχρι και το τέλος του 2017. Ως αποτέλεσμα, η εισοδηματική ανισότητα έχει αυξηθεί από το 2012 σε ανησυχητικά επίπεδα. Σημειώνεται επίσης ότι αυτή η πραγματική απόκλιση φαίνεται να μην σχετίζεται αποκλειστικά με τη βαθιά και παρατεταμένη ύφεση στην Ελλάδα. Αντίθετα, φαίνεται ότι συνδέεται με πιο θεμελιώδεις παράγοντες, που αφορούν και άλλες χώρες της Ευρωζώνης.\nΤο βασικό πρόβλημα της αποτυχίας σύγκλισης των οικονομιών της Ευρωζώνης αποτυπώνεται με σαφήνεια αν μελετήσουμε την κατάσταση των πέντε μεγαλύτερων οικονομιών της ΕΕ: Γερμανίας, Γαλλίας, Ιταλίας, Ισπανίας και Ηνωμένου Βασιλείου. (Γραφική παράσταση 2). Προσαρμοσμένες ως προς το διαφορετικό ύψος των τιμών, η Γερμανία δεν είναι πλουσιότερη αναφορικά με το μέσο όρο των ΕΕ-15 από όσο ήταν το 1991, παρά τη δυναμική ανάπτυξή της τα τελευταία έτη.\nΗ Γαλλία είναι λίγο φτωχότερη από ότι ήταν 25 έτη πριν. Η Ιταλία είναι δραματικά φτωχότερη. Το Ηνωμένο Βασίλειο είναι λίγο πλουσιότερο. Η Ισπανία συνέκλινε γρήγορα τα πρώτα χρόνια αλλά μετά την χρηματοοικονομική κρίση του 2008 έχασε περίπου το μισό αυτών των κερδών.\nΑν όμως η σύγκριση γίνει με αναφορά το έτος δημιουργίας του ενιαίου νομίσματος (2000) η κατάσταση διαφοροποιείται σημαντικά: εκτός από την Γερμανία, όλες οι υπόλοιπες χώρες που ανήκουν στον χώρο του ευρώ, παρουσιάζουν απώλειες. Είκοσι χρόνια μετά την εφαρμογή του εγχειρήματος μπορούμε αβίαστα να πούμε ότι το εγχείρημα οδηγείται σε αποτυχία. Η ποθητή σύγκλιση των οικονομιών όχι μόνο δεν έχει συμβεί, αλλά παρατηρείται ότι η πραγματικότητα κινείται σε εντελώς αντίθετη κατεύθυνση, δηλαδή οι οικονομίες αποκλίνουν.


Sennheiser Cx-215 RED - Ακουστικα (PER.504295)\nΑρχική > Υπολογιστές > Ηχεία • Μικρόφωνα > SENNHEISER CX-215 RED\nSENNHEISER CX-215 RED\nΤα ακουστικά CX 215 είναι σχεδιασμένα να προσφέρουν άνεση και υψηλής ποιότητας ήχο απομονώνοντας τους εξωτερικούς θορύβους.\nΕύρος Συχνότητας: 22 - 20000 Hz.\nΕυαισθησία: 110 dB.\nSENNHEISER CX-215 RED (PER.504295)\n• Εύρος Συχνότητας: 22 - 20000 Hz.\n• Ευαισθησία: 110 dB.\nSENNHEISER CX-215 RED PER.504295 SENNHEISER SENNHEISER ΑΚΟΥΣΤΙΚΑ SENNHEISER CX-215 RED


Orhan Pamuk in Literature.gr Literature.gr\nBy Literature | December 12, 2015 0 Comments\n«Αυτό που με ενδιαφέρει όταν γράφω,\nδεν είναι το βιβλίο μου να έχει ένα ευτυχισμένο τέλος\nαλλά να προσφέρει μια απολαυστική αναγνωστική εμπειρία».\nΣτην Αθήνα βρέθηκε ο Τούρκος νομπελίστας συγγραφέας για να μιλήσει για το νέο του βιβλίο που κυκλοφόρησε από τις Eκδόσεις Ωκεανίδα, σε μετάφραση Στέλλας Βρεττού, με τίτλο: «Κάτι παράξενο στο νου μου». Η εκδήλωση πραγματοποιήθηκε στο Μέγαρο Μουσικής Αθηνών με συντονίστρια τη δημοσιογράφο Εύη Κυριακοπούλου.\nΑναφερόμενος στην ιστορία του νέου του βιβλίου ο Παμούκ δήλωσε πως είναι ένα βιβλίο το οποίο δεν έχει αυτοβιογραφικά στοιχεία. Ο ήρωάς του ανήκει στις χαμηλότερες κοινωνικές τάξεις και ζει και κινείται σε λαϊκές συνοικίες, εκεί όπου, όπως αποκάλυψε ο συγγραφέας του αρέσει να πηγαίνει με τη σύντροφό του και ο ίδιος τις Κυριακές, να τρώει σε εστιατόρια στα οποία τρώνε οι ντόπιοι και να καταγράφει, κατά την προσφιλή του συνήθεια, ό,τι αγγίζει την ευαισθησία του, όλα όσα πέφτουν στην αντίληψή του για τον τρόπο με τον οποίο επιβιώνουν οι κάτοικοι στις γειτονιές αυτές. Χρειάστηκε έξι χρόνια για να μπορέσει να ολοκληρώσει αυτό το μυθιστόρημα, το οποίο ξεκίνησε ως δοκίμιο.\nΔηλώνει ότι του αρέσει να περπατάει πολύ, επειδή με αυτό τον τρόπο μπορεί να συγκροτεί τη σκέψη του και να συγγράφει καλύτερα, έχοντας ταυτόχρονα την ευκαιρία να εμπλουτίζει το νου του με περισσότερες εικόνες της καθημερινότητας αυτής της πόλης. Για τις ανάγκες αυτού του βιβλίου περπάτησε σε συνοικίες και σοκάκια και μελέτησε τις κοινωνικές συμπεριφορές της καθημερινότητας των χαμηλών κοινωνικών στρωμάτων της περιοχής.\nΣε κάθε του βιβλίο επιλέγει να ερευνήσει μέσα από τα μάτια ενός ήρωά του τον αφηγηματικό κόσμο, ταυτιζόμενος μαζί του. Στο συγκεκριμένο βιβλίο όμως όλο αυτό ήταν κάπως δύσκολο, καθώς ο Μεβλούτ, ο ήρωάς του, ήταν ένας πλανόδιος πωλητής, προερχόμενος από πολύ δύσκολες και φτωχικές συνθήκες. Για τον ίδιο αυτό το βιβλίο έγινε η αφορμή να σταθεί και να περιγράψει τις αντιθέσεις της Τουρκίας, τις μεγάλες κοινωνικές αλλαγές που έχουν σημειωθεί τα τελευταία σαράντα χρόνια, τις πολιτισμικές, θρησκευτικές αλλαγές και την ταυτότητα της. Και παράλληλα θέλησε να σκιαγραφήσει την ολοκληρωμένη εικόνα μιας ταπεινής προσωπικότητας, όπως αυτής του Μελβούτ, πέρα από μελοδραματισμούς και συναισθηματικές εξάρσεις.\nΠιστεύει πως είναι πολύ σημαντική η παράδοση ενός λαού και για τον Τουρκικό λαό παίζει μεγάλο ρόλο. Σε κάθε βιβλίο του άλλωστε υπάρχουν συνδέσεις με την ιστορία και την παράδοση της χώρας του. Με το χρόνο όλα αλλάζουν και στην παράδοση. Την παράδοση την επινοούμε κάθε φορά από την αρχή ανάλογα με την ηθική κάθε εποχής. Υπάρχει η ολισθηρή φύση της Ιστορίας, της παράδοσης, της ταυτότητας. Και πραγματικά αναρωτιέται τι έχει παραμείνει αναλλοίωτο σ’ αυτήν με το χρόνο.\nΘεωρεί ότι υπάρχει ένα υπόγειο ρεύμα θεωρητικής πολιτικής, φιλοσοφικής συζήτησης για το βάρος της Ιστορίας πάνω στην ταυτότητά μας. Αναρωτιέται αν η ταυτότητα καθορίζεται από την θρησκεία ή την Ιστορία και κατά πόσο μπορεί μια κοινωνία να δεχθεί και θα αφομοιώσει τις καταιγιστικές αλλαγές που συντελούνται. «Έχω ένα μεταφυσικό άγχος για το πώς θα κατανοήσω όλες αυτές τις κοινωνικές αλλαγές», είπε αναφερόμενος στην Κωνσταντινούπολη.\nΕπισημαίνει ότι η Τουρκία θέλει διαρκώς να ακολουθεί την Ευρώπη, στοχεύει στη δυτικοποίησή της αλλά και η Ευρώπη αλλάζει συνεχώς έτσι το μόνο που έχει μείνει ίδιο είναι το κάλλος του Βοσπόρου, οι φτωχικές συνοικίες, ο τρόπος του βίου και αρκετές νοοτροπίες σε μια πόλη, η οποία δεκαπλασιάστηκε πληθυσμιακά, και αυτό είχε ως αποτέλεσμα να αλλάξει εντελώς αρχιτεκτονικά και πολεοδομικά, τα τελευταία πενήντα χρόνια.\nΗ Κωνσταντινούπολη είναι πια μια πολύπλοκη πόλη και δύσκολα μπορεί και ο ίδιος ο συγγραφέας να καταγράψει όλες αυτές τις αλλαγές σε μια πόλη που αναπτύσσεται ραγδαία. Η ταυτότητα της πόλης έχει διαμορφωθεί εντελώς διαφορετικά, έχει μεταλλαχθεί δημογραφικά και κοινωνικά. Οι ιδέες έχουν αλλάξει. Οι συνοικίες δεν έχουν πια τον ίδιο βιωματικό χαρακτήρα και πολλά πράγματα καταστρέφονται για να δώσουν τη θέση τους σε νεότερα δεδομένα. Ωστόσο, κάποιες συμπεριφορές παραμένουν ίδιες.\nΟ Παμούκ συμμερίζεται την άποψη των κριτικών και των αναγνωστών του και δέχεται ότι είναι ο συγγραφέας της Κωνσταντινούπολης αλλά προτιμά να είναι ένας οικουμενικός συγγραφέας. Τώρα πια δεν αισθάνεται ότι απειλείται η ζωή του στην Τουρκία εξακολουθεί όμως να κυκλοφορεί με έναν σωματοφύλακα.\nΔεν ξέρει αν τον ενδιαφέρει να είναι ένας μικροιστορικός. Ο Νίτσε έλεγε ότι: «οι καλοί Ιστορικοί γράφουν τη μεγάλη Ιστορία. Οι μικροιστορικοί γράφουν τα απομνημονεύματά τους ως Ιστορία». Η Ιστορία του Μεβλούτ είναι μια μικροιστορία. Είναι όμως παράλληλα και ένα συνονθύλευμα μικροιστοριών αυτής της πόλης.\nΓράφει πάντα με το χέρι και δηλώνει γραφομανής. «Πιθανότατα ανήκω στην τελευταία γενιά συγγραφέων που δεν μπόρεσαν να κάνουν το άλμα στους υπολογιστές», λέει και συνεχίζει τονίζοντας ότι επί σαράντα δύο ολόκληρα χρόνια γράφει ακατάπαυστα με το χέρι, είτε πρόκειται για μυθιστόρημα είτε για ημερολόγιο, είτε κρατάει σημειώσεις. Η συμβουλή πάντως που δίνει στους φοιτητές του στο Πανεπιστήμιο Κολούμπια, στο οποίο διδάσκει είναι να γράφουν συνεχώς, να κρατούν σημειώσεις, να καταγράφουν ανελλιπώς τα πάντα. Έχει εκδώσει 15 βιβλία συνολικά αλλά υπάρχουν πολλά ανέκδοτα κείμενά του που πιθανόν κάποια στιγμή εκδοθούν, καθώς είναι πολυγραφότατος και έχει ένα μεγάλο αρχείο σημειώσεων, διηγημάτων, ημερολογίων στο γραφείο του.\nΜιλώντας για το μυθιστόρημα αναφέρει:\n«Ο σκοπός ενός μυθιστορήματος δεν είναι να θέτει ερωτήσεις αλλά να μεταστρέφει και να αντιστρέφει τις ερωτήσεις και να δίνει λεπτομέρειες».\nΤου αρέσει να δέχεται ερωτήσεις οποιουδήποτε χαρακτήρα αλλά θεωρεί ότι ο λόγος του πρέπει να επικεντρώνεται στη συγγραφική του δουλειά. Εκεί επιχειρηματολογεί και δραματοποιεί οποιοδήποτε κοινωνικό, ηθικό ή πολιτικό πρόβλημα τον απασχολεί και εξαντλεί, μετά από συστηματική έρευνα, τις απόψεις του.\n«Όταν υπάρχει κάτι που προβληματίζει και είναι τόσο πρόδηλο εγώ γράφω. Γράφω ερευνώντας και γράφω επινοώντας και γράφω δραματοποιώντας ήρωες και ηρωίδες με διαφορετικές και ενδεχομένως αποκλίνουσες ιδέες πάνω στο ίδιο θέμα. Επιχειρηματολογώ και εξαντλώ το ερώτημα σε όλες του τις εκφάνσεις. Ένας προσεκτικός αναγνώστης θα μπορέσει να εντοπίσει ποια είναι η θέση του συγγραφέως. Δε θέλω όμως να καταλήξω ένας συγγραφέας που γράφει ένα βιβλίο για να κάνει πολιτικά σχόλια. Είναι πιο εκλεπτυσμένο και σύνθετο, ελπίζω το περιεχόμενο των βιβλίων μου από τις πολιτικές μου παρατηρήσεις».\n«Αυτό που με ενδιαφέρει όταν γράφω δεν είναι το βιβλίο μου να έχει ένα ευτυχισμένο τέλος αλλά να προσφέρει μια απολαυστική αναγνωστική εμπειρία».\nΟ ίδιος απόλαυσε κάθε στιγμή της βράβευσής του με το βραβείο Νόμπελ και συνεχίζει από τότε να γράφει με τον ίδιο ζήλο.\nΤέσυ Μπάιλα και Ορχάν Παμούκ Αθήνα 11 Δεκεμβρίου 2015 / Photo credit: Bookia.gr\nΕύη Κυριακοπούλου και Ορχάν Παμούκ στην Αθήνα, 11 Δεκεμβρίου 2015 / Photo credit: Bookia.gr\nΕυχαριστούμε θερμά τις Εκδόσεις Ωκεανίδα για την πρόσκληση, τον κ. Παναγιώτη Σιδηρόπουλο και το Bookia.gr για τις φωτογραφίες.\nΣΧΕΤΙΚΑ ΜΕBookia.grInterviewΕκδόσεις ΩκεανίδαΟρχάν ΠαμούκΠαναγιώτης ΣιδηρόπουλοςΤέσυ Μπάιλα\n← ΠΡΟΗΓΟΥΜΕΝΟ ΑΡΘΡΟ Η Αργυρώ Μουντάκη απαντά στο Νέο Ερωτηματολόγιο του L\nΕΠΟΜΕΝΟ ΑΡΘΡΟ → Αν έχεις ένα μεγαλύτερο αδερφό το πιθανότερο είναι να σου κάνει τον έξυπνο… Διαβάστε: «Ο μεγάλος μου αδερφός» του Μάκη Τσίτα\nΣε ποιο έργο της παγκόσμιας λογοτεχνίας θα θέλατε να είχατε ζήσει; Νομίζω ότι ζούμε στην καλύτερη εποχή -υπάρχουν βέβαια πάντα...


Τα 10 καλύτερα ξενοδοχεία κοντά σε: Hotel Parker\nΤα καλύτερα ξενοδοχεία κοντά σε: Hotel Parker, Ρώμη\nHotel Parker: Διαβάστε κριτικές\n1.665 από 9.182 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: Hotel Parker\n0,0 χλμ. από Hotel Parker\n0,1 χλμ. από Hotel Parker\n0,2 χλμ. από Hotel Parker\n0,3 χλμ. από Hotel Parker\n0,4 χλμ. από Hotel Parker\n0,5 χλμ. από Hotel Parker\n0,6 χλμ. από Hotel Parker\n0,7 χλμ. από Hotel Parker